Kauldi Odriozola: “Munduko txapelketa irabazteak hobetzen joateko motibazioak emango dizkit”

Munduko junior mailako txapelketa irabazi ondoren, atsedeneko aste batzuez gozatzen ari da Kauldi Odriozola. Eguraldia lagun bada hondartzara joan, itsasora irten... Baina baita gure deiari erantzun ere. Aljerian jokatutako txapelketaz hitz egin digu, baina baita bertan sentitu zuenari buruz ere.

Gosaltzeko geratu gara herriko okindegi batean eta han aritu gara hizketan.

Oporrik gabe zenbat urte zoaz?

Hau zazpigarrena da. Hasieran Soriara joaten ginen bizpahiru asteko kontzentrazioetara. Goizez eta arratsaldez entrenatzen genuen. Orain txapelketak jokatu behar ditugu eta hori polita da. Baina han egotea, bi astez, aspergarria zen. Hirugarren urtean Portugalera joan ginen txapelketa bat jokatzera eta hori ondo egon zen. Azken lauetan Europako eta munduko txapelketak jokatu ditugu jubeniletan eta juniorretan. 20 urte ditut eta ia udarik ez dut izan. Baina, azkenean gustura joaten naiz. Azken urteotan kristoren adiskidetasunak egin ditut. Ikusten dut selekziora joatea baliagarria dela, hobetzen joateko. Gero, gainera, Europako edo munduko txapeldun izatea ez dago denen eskura.

Ariko zara zure ametsak betetzen.

Eskubaloian aritzen diren guztiek amesten dute hori, baina ez da batere erraza hori lortzea. Guk lortu dugu eta kristorena da.

Egun batzuk pasa dira txapelketa jokatu zenuenetik. Perspektibarekin, nola ikusten duzu txapelketa?

Lehenengo fasean ez genuen gure eskubaloi onena egin. Bilera bat ere egin genuen hirugarren partidaren ondoren. Iaz jokatu genuen Europako txapelketa perfektua izan zen. Eskubaloi oso ona egin genuen, irabazi egin genuen. Iaz dena alde izan genuen. Entrenatzailearekin eta taldeko kide guztiekin harreman oso ona genuen. Aurten desberdina izan da. Partidak irabazten genituen baina ez genuen eskubaloi on hori egiten. Jendea bereari begira gehiago zegoen. Irabazten ari ginen, baina lehen faseko aurkariak ahul xamarrak zirelako. Ikusten genuen final-laurdenetan, horrela jarraituta, talde on baten aurrean kalera joango ginela. Bilera luzea eta produktiboa izan zen. Asko lagundu zigun. Erabaki genuen gehiago pentsatuko genuela taldean bakoitzaren kontuetan baino. Gainera, uda osoan ari ziren esanaz urrezko domina irabazteko aukerak genituela, lehen aldia izango zela eta horrek presioa handitu zigun. Esan genuen pausoz pauso joango ginela eta ikusiko genuela zer gertatzen zen.

Iaz talde bateratuaren izaera bazegoen, aurten zer gertatu dela uste duzu?

Jokalari askok Asobal ligan jokatu dugu eta asko garrantzitsuak izan dira edo izan gara gure taldeetan. Pixka bat egoak ere sartu dira. Batzuk selekzio absolutuarekin ere jokatu dute; beste batzuk kanpoko taldeekin fitxatu dute. Ez da nahita egindako zerbait izan, baina hala gertatu da. Onena izan da hori hasieran gertatu dela eta jakin dugula buelta ematen. Bilera horren ondoren, laugarren partidan, dena desberdina izan zen. Beroketa bertatik igarri genuen. Mazedoniaren aurka jokatu genuen eta lehen zatian jada 11 goletik irabazten ari ginen.

Ikusten genuen azken urtea zela batera jokatuko genuela. Hemendik aurrera jokalari asko beraien taldeen aurka jokatzean ikusiko ditut. Halako beste uda bat ez dugu izango. Alde horretatik pena pixka bat ere ematen du. Gogorra da hilabete bat hala entrenatzen egotea, baina denbora horretan pertsona horiekin bizitzen egon zara eta harreman handia egin dugu. Familia bat bezala da eta, berriro ez egoteak elkarrekin, pertsonalki, pena ematen dit. Baina, kirola hala da.

Urrezko domina lortzeko presioa izan duzuela esan duzu.

Federazioa baino gehiago, prentsa aritu da esanez lehen aldiz urrea lortzeko aukerak zeudela. Belaunaldi oso ona zela eta guretzako azken aukera zela. Baina, nik uste, guk ez dugula erakutsi besteak baino gehiago ginela. Finalaurrekoetara sartzea izan behar zuen helburua. Ikusten nuen munduko lau edo sei talde onenen artean bageundela, baina, hortik aurrera... Partida batera edozeinek irabazi zaitzake. Final-laurdenean Hungaria izan genuen aurkari eta luzapenean irabazi genuen, ondo sufrituta. Une batzuetan uste genuen kalera gindoazela. Zortea, batzuetan, alde izan dugu, finalean, Danimarkaren aurka, atezainak azken unean penaltia gelditu zuenean bezala. Gola sartu bazuten, gu munduko bigarrenak izango ginateke. Geratu zuen, eta munduko onenak gara. Xehetasun txikiak dira.

Urrearekin denon amesten genuen. Baina oso zaila ikusten nuen. Frantzia zen faboritoa, Alemaniak ere oso talde gogorra zuen. Danimarka, Hungaria, talde asko zeuden. Urtero bezala, esaten genuen finalaurrekoetara heldu behar genuela eta, behin hara helduta, dominaren borrokan sartu behar genuela. Lehen urtean, finalaurrekoan, Frantziaren aurka gol batengatik galdu genuen, baina gero brontzezko domina lortu genuen Danimarkaren aurka. Bigarren urtean, finalaurrekoan, Frantziak sekulako plastatekoa eman zigun finalaurrekotan eta hirugarren eta laugarren posturako partidan galdu egin genuen; laugarren geratu ginen. Hura izan zen urte txarrena. Iaz, finalaurrekoan, Kroaziari irabazi genion eta finalean Alemaniaren aurka, han ere luzapenean, irabazi genuen. Aurten luzapenean pasa gara finalaurrekoetara eta han Alemaniaren aurka jokatu dugu. Txapelketako partida zailena izan da.

Eta gero finala. Asko sufrituko zenuten.

Gehiago sufritu genuen finalaurrekoan. Bagenekien Frantziak galdu zuela eta haiek ziren faboritoak. Banaka, jokalari aldetik, onenak ziren, baina talde bezala ez zuten jokatu. Hori jakinda esan genuen finalaurrekoa kosta ahala kosta irabazi behar genuela. Bagenekien Danimarka Frantzia baino errazagoa zela. Ez genuen beste mundial batean laugarren geratu nahi. Behin irabazita, finalera presiorik gabe pasa ginen.

Finalean hasieratik jarri zineten aurretik.

Nik uste finalaurrekora pasa ziren lau taldeetatik ahulena zela Danimarka, oso ona izanda ere. Hasieran sei jokalarirekin erasotzen hasi ziren eta hor gu beraiek baino hobeagoak ginen. Gero, atezaina kendu eta erasoko zazpi jokalarirekin hasi ziren, eta hor oso ondo egon ziren. Frantziari hala irabazi zioten finalaurrekoan. Bigarren zatian aurretik ere jarri ziren. Baina, zazpi erasotzailerekin jokatzeagatik ere galdu zuten, garaipena eman zigun golean beraiek atezainik gabe zaudelako.

Aurretik, denbora amaituta zegoela, eta markagailuan berdinketa zegoenean, aurkako penaltia adierazi zuen epaileak. Halako une batean zer pentsatzen da?

Denok berdina pentsatu genuela esango nuke: finala galdu dugu. Gola sartuko dute eta gol batengatik galduko dugu. Atezainak, gainera, finalean ez zuen partida onena jokatu. Txapelketa handia egin zuen, baina justu finalean, une horretara arte, ez zuen asko geratu. Baina penaltia gelditu zuen eta, luzapenean, azken bi jaurtiketak ere bai.

Partida amaitu zenean, zer pentsatu zenuen? Zein etorri zitzaizun burura?

Denek galdetu didate gauza bera. Partida amaitu baino bi segundo lehenago ez duzu pentsatzen irabaziko duzula. Une horretan euforia handia sentitu nuen. Korrika atera nintzen, taldeko denei heldu nien, saltoka egon ginen, batzuk negarrez ari ziren. Ez zara konturatzen zer irabazi duzun. Munduko txapeldun zara, baina une horretan ez nuen ezertan pentsatu.

Denbora behar da asimilatzeko, ezta? Orain, egun batzuk pasa direla eta, konturatu al zara zer egin duzuen?

Ez dakit zer egin behar den! Eskubaloian hasi nintzenean hau lortuko nuela esan bazidaten, ‘bai zera!’, erantzungo nien. Azkenean, urteak pasa, entrenatu, horra heltzeko gogoak izan, iritsi gara eta lortu dugu. Baina, hemendik aste batzutara, ahaztu ez, baina berriro taldearekin hasiko naiz eta beste helburu batzuk izango ditut. Azkenean lanean jarraitzeko motibazioa ematen dizu. Absolutuarekin jokatzea agian ez, oso urruti dagoelako, baina hobetzen joateko eta taldearekin beste helburu batzuk izateko motibazioa emango dit.

32 gol sartu dituzu txapelketan, bost finalean. Arazo fisikoak ere izan dituzu. Nola ikusi duzu zure burua txapelketan zehar?

Saihetsean hartu nuen min, Mazedoniako partidan. Kolpe bat jaso nuen eta beroan ondo nengoen, baina gero mina sentitu nuen. Lehen faseko azken partidan, Tunisiaren aurka, ez nuen jokatu. Gero, molestiak sentitu nituen txapelketa osoan zehar; partidak jokatzean ez, baina ondoren bai. Baina, herrenka bazen ere, txapelketa hori jokatuko nuen.

Bestela, pozik egongo zara egindako lanarekin.

Ez da izan Bidasoan bezala. Han titularra naiz ia partida denetan. Selekzioan baino partida gehiago jokatzen ditut han. Selekzioan Aleix Gomezek postu berean jokatzen du. Berak txapelketa handia jokatu du, zazpiko onenean amaitu du, baina ez dago konpetentziarik gure artean. Lagun minak gara. Ni eserlekuan nagoenean berak onena ematea nahi dut. Txapelketa honetan gehiago jokatu behar izan dut hegaleko postuan. Denbora asko nindoan postu horretan jokatu gabe, baina ondo sentitu naiz. Uste dut taldea lagundu dudala eta gustura nago.

20 urte besterik ez dituzu eta sekulako palmaresa. Zer gehiago eskatu daiteke?

Azken bi urte hauetan maila profesionalean ari naiz, baina nik beti gauza bera diot: ni eskubaloian disfrutatzeko nago. Asko gustatzen zaidalako nago hemen, eta hori gertatzen ez denean agian utzi egingo dut. Hemen eskubaloitik ezin duzu bizimodurik atera, ez etorkizunera begira, behintzat. Horregatik nabil ingeniaritza ikasten, etorkizun bat izateko. Bidasoarekin beste urtebeteko kontratua daukat, eta gero ikusiko dugu. Eskaintza bat etorriko den edo, beraiek berritu nahi gaituzten edo ez, hori ez dakit. Ikusiko dugu.


Mutantearen apologia

Marina Nuñezek Bilboko Rekalde aretoan jarritako lanek begirada, identitate eta errealitate anizkuna aldarrikatzen dute'Estaltzea ikusteko, edo begi alferra' atzera begirakoan bideoak eta infografiak daude

Artegagarriak dira Marina Nuñezen (Palentzia, 1966) obrak, gogoetagarriak. Artista espainiarrak Bilboko Rekalde aretoan jarri dituen bideo, margolan, infografia eta marrazkiek ez dute inor hotzepel utziko. Ernaltzen ari diren begiak, zomorroen erasoa jasaten ari direnak, nini bikoitzekoak, hainbat buruk zapaldutako gorputz larriak... Apaindurarik gabeko irudiak dira, zuzenak, gordinak, zorrotzak eta bortitzak.

Luis Buñuelen Un chien andalou filmak irekitzen du erakusketa. Lan horretako irudi batek, aizto batez neskato baten begiak ebakitzen dituzteneko eszenak hain zuzen, Nuñezen iruditeria markatu zuen. «Gogoangarria da, indar handikoa». Eta erakusketan izango diren lanen atariko gisa ekarri dute Estaltzea ikusteko, edo begi alferra izenburuko atzera begirako erakusketara. Iñaki Alvarez komisarioak zein Nuñezek uste dute surrealismoa «oso gaurkoa» izan daitekeela «oraindik ere», «Mendebaldeko pentsamendu fundamentalistan oinarritutako arrazoi ahalguztidunak kritika gogorrak jaurti dizkion arren», esan du Nuñezek.

Errealitateari erreparatzeko arrazoi eredu hori auzitan jarri du bere lanetan. Egia bakarra ez dela eta ez duela zertan arrazionalismoan oinarritu. Errealitatea hautemateko bestelako bideak ere badaudela aldarrikatu du artistak. «Pasio, bulkada, sentimen, desira eta gorputza, alegia, arrazoiak bazter utzi dituen horiek ere badira errealitatea antzemateko bide, egiara iristeko modu».

Gorputzaren arrazoia

Gorputza eta arima bereizteko joera kolokan jarri du, halaber. «Arima arrazoiari lotzen zaio; aldiz, gorputza masa ilun, itsu eta erdeinagarri bezala aintzat hartzen da. Engainua bezala. Arimaren eta arrazoiaren kartzela gisa. Eta ezagutzarako eta ongiarako bidean oztopo, bekatuzkoa baita, gorputzean baitaude emozio eta sentsazioak. Platonen garaitik datorren dualismoa da. Gorputza eta arima bereizten ditu, eta borroka horretan gorputza irteten da galtzaile, eta arima garaile».

Erakusketan, begiratzeko bestelako moduak daudela erakutsi nahi du Nuñezek, errealitatearekin harremantzeko bideak, «gorputzarekin lotura estuagoa dutenak, haragi eta emozioarekin lotuagoak». Hortik dator erakusketaren izenburua. Eta hortik ere hainbat nini dituzten begien bideoak. Errealitatea ugaria denez, eta askotariko begiez begiratu behar zaionez. «Pizkundeko gizonaren begirada ezarri zaigu. Zentroan kokatu eta dena bere ardatz horren arabera interpretatzen duena». Nuñez ez dator bat: «Onartu behar dugu gu ari garela begiratzen, eta ez dena dakien jainko bat. Eta gure begirada hezita dagoela, eta zama kultural oso handia duela. Hemen ez dago dena dakien eta esaten duen guztia egia den off-eko ahotsik».

Hainbat aurpegi erakusten dituen izenbururik gabeko infografia batek azaltzen du begiradak asko diren bezala pertsona baten baitan izaera bakar bat ere ez dagoela. Identitate multipleaz jardun du lan horretan. «Koherente izateko obsesioa barruraino irentsarazi digute, jaiotzetik hil arte dugun esentziaren garrantzia. Horri erantzuten dio ni horrelakoa naiz esaldiak, behin edo noiz denok esan dugunak. Baina estereotipo kulturala da, bizitza osoan pertsona asko izan gaitezkeelako. Baita aldi berean ere, elkarren artean kontrajarriak diren rolak ditugulako». Horregatik, identitatearen batasuna «atorra hertsagarria» dela uste du artistak. «Baina sistemarentzat erosoagoa da subjektu esentzial gisa definitzea, subjektu mutante gisa baino».

Ikonografia, diskurtso eta estrategia formaletan surrealismoari lotzen zaizkio artistaren lanak. Elementu jakin batzuk testuingurutik ateratzea edota muturreko direnen elkartzea behin eta berriro errepikatzen dira Rekalden dauden obretan.

Munstroak izeneko infografia sortetako batean, badirudi neskato batzuek eragin dutela inguratzen dituen hondamendia. Baina, aldi berean, haien gorputzetan lurralde berri bat ari da loratzen. Estrategia surrealistatzat har daitezkeen joko gehiago ere badira. Baita mundu onirikotik ateratakoak diruditen atmosfera eta giro ugari ere.

Oso Freudena den beste ideia batek itzal handia du erakusketan. Ezagun eta gertuko den zerbait gertaera ñimiño baten ondorioz ezbehar bihurtzen da ezustean; edozein toki segurutan dago amildegi bat.

Eguzkiaren sartzea-n, hiru dimentsioen teknika landuz artistak berak eginiko bideoan, tentsioa muturrekoa da. Zientzia fikziozko film baten hasiera zirraragarria izan zitekeen. Itsaso zabal batean ageri dira gizaki moduko hainbat izaki. Zutabe (klasiko) zein probeta (oraingo) izan daitezkeen beirazko hodien barnean, hilerri infinitu moduko egitura osatzen dute. Gizakien hondarrak dira; zainak dituzte agerian, eta begi asko. Irisak irekitzean amaitzen da obra. «Posthumanoaren hasiera da».


Urritu den merkatua

Krisiak kalte handiagoa egin dio Euskal Herriko lan merkatuari Europako Batasunekoari baino. Biztanleriaren zahartzea eta langabezia handia dira ahulguneak; formakuntza da indargunea.


Zaldai errekaren bazterreko errepidean hobekuntzak egingo ditu Garaiko Udalak

Zaldai errekaren bide bazterretan, Iurretarako bidean, bi konponketa egitea erabaki du Garaiko Udalak.

Batetik, 150 metro luze izango den metalezko bazter-babesa ipiniko dute Momoitiko San Juan baselizatik Iurretara doan bidean, azken udalerri honekiko mugan. Hesia metalezkoa izango da, baina egurragaz estalita ipiniko dute. Ibilgailuen eta herritarren "segurtasuna areagotu" gura dute horregaz. Bestetik, Iurretako mugan dagoen bihurgunean sarri ura pilatzen dela-eta, errepidea altxatu, hodi berria ipini eta konponketak egingo dituzte. Eguraldiak laguntzen badu bost egunetan amaituko dituzte lanak. Aurreikuspenen arabera, azaroaren 11tik 15era bitartean errepide zati hori itxita egongo da.


Irailaren 23an hasiko da Bertsolari Txapelketa Nagusia

Lau urteko zikloa beteta, Bertsolari Txapelketa Nagusia bueltan da da. Aurtengoa jokatuko den 17. aldia izango da: irailaren 23an hasiko da Baigorrin, eta abenduaren 17an egingo dute final nagusia, Barakaldoko BECen. Azken txapelketan bezalaxe, 14 saioz osatuta egongo da aurtengoa ere.

Guztira, 43 bertsolarik parte hartuko dute txapelketan; orain dela lau urteko finalistek zuzenean eskuratu zuten lehiarako txartela, eta gainerakoek herrialdeetako txapelketetan eskuratu dute. Horien artean, dira Urola Kostako lau bertsolari: Jon Maia zumaiarra, Beñat Lizaso azpeitiarra, Nahikari Gabilondo zarauztarra eta Felix Zubia zarauztarra.

Euskal Herriko bertsozale elkarteak jakinarazi duenez, irailaren 12an egingo dute txapelketaren aurkezpen ofiziala, eta irailaren 20an, berriz, aurkezpen festa.


Taldean diseinatzaile abilak ditugu

Taldean diseinatzaile abilak ditugu, eta garaian garaira egokituriko irudiak di-da batean sortzen dituzte. Azken asteotan Tolosan eta inguruetan Kilometroak jaiak guztia harrapatu duenez, Udaberriko irudiari ere aldaketa txiki bat egin diogu. Udaberriko kideok ere euskara AHORA!


Foru Hauteskundeak: Markel Olanori (EAJ) elkarrizketa

Igande honetan udal eta foru hauteskundeak izango dira, eta alderdiek Gipuzkoarako dituzten asmoak jakin asmoz, hautagaiak elkarrizketatu dituzte elkarlanean Urola Kostako HITZAk, Infosarek eta Goienak. Markel Olano egungo diputatu nagusiari egindako elkarrizketa hau da azkena.


Gaur, euskal ordezkari gabeko Kopa zozketa

Athleticek eta Realak final-zortzirenetan esan diote agur Kopako lehiaketari.

Espainiako Futbol Federazioko egoitzan Kopako final-laurdenetako kanporaketak zozkatuko dira gaur, arratsaldeko 17:00etan.

Levantek Bartzelonari jarritako salaketa tarteko egingo da zozketa. Kataluniako taldeak okerreko hamaikakoa zelairatu omen zuen joaneko partidan eta hori salatu dute.

SAILKATUTAKO TALDEAK

Getafe.

Valentzia.

Girona.

Real Madril.

Espanyol.

Sevilla.

Betis.

FC Bartzelona.


Amatriain, Redondo, Ferrer, Gabarain eta Garcia, Urrezko Danborraren hautagaiak

Alicia Amatriain dantzaria, Dolores Redondo idazlea, Esther Ferrer artista, Ane Gabarain aktorea eta Rosa García etxegabetzeen aurkako aktibista dira 2019ko saria irabazteko bost emakume hautagaiak.

Alicia Amatriain dantzaria, Dolores Redondo idazlea, Esther Ferrer artista, Ane Gabarain aktorea eta Rosa García etxegabetzeen aurkako aktibista hautatu ditu Donostiako Udalak 2019ko Urrezko Danborra irabazteko. Hiritarrek erabakiko dute irabazlearen izena, herri-bozketa bidez.

Bost hautagaien izenak talde politiko guztiek eta Eneko Goia alkateak osaturiko Bozeramaileen Batzarrak iragarri ditu, udalbatza-aretoan.

Atzo, herritarrek egindako ia ehun proposamenen artean —79k bete dituzte beharrezko baldintzak— Udaleko Bozeramaileen Batzordeak aukeratu zituen bost emakumeak, EH Bilduk egindako proposamenari jarraituz. PSE-EEk eta Irabazik koalizio abertzalearen proposamena babestu zuten; ez ordea EAJk eta PPk.

Herritarren proposamenen artean Maialen Chorraut edota Naroa Agirre ere ageri ziren, besteak beste.

Donostiako hiriak San Sebastian egunez, urtarrilaren 20an, ematen duen sari nagusia da. Donostiarrek izango dute azken hitza.


BIDEOA: ZISKE surf eskola, surf festan

Surfean ikasteko aukera eskaintzen du ZISKE Zumaiako Surf Elkartearen eskolak. Surf festaren egunean, probatzeko aukera izan zuen nahi izan zuen orok. Hemen egun hartan osatutako bideoa.

dd


Saltokietan euskararen erabilera sustatzeko kanpaina abiatuko du udalak ekainean

Ekainaren 10etik aurrera, "Eskatu euskaraz eta saria irabazi!" kanpaina abiatuko du Amurrioko Udalak, merkataritza eta ostalaritza enpresetarako euskara planaren barruan. Euskaraz eskatzen duten pertsonek hainbat sari zuzen jasoko dituzte. Hilaren 23ra arte martxan egongo da ekimena.

Iniziatiba honen helburua euskara sustatzea da, batez ere kontsumitzaile eta dendari zein tabernarien artean. Aurtengo kanpaina honetan 21 establezimenduk parte hartuko dute. Sari zuzenez gain, asteburu pasa bat zozketatuko da Lesakako Atxaspi hotelean. Zozketa udaletxean izango da ekainaren 23an.

Establezimendu parte-hartzaileak:

Aguado fruta-denda

Alanbike taberna

Amurrioko Udala

Aranoa zapatak

Arregi argazkigintza

Bordatxo taberna

Burutxaga harategia (Mendiko kalea eta San Anton plaza)

Degusta Kafetegia

El Penúltimo jatetxea

El Rinconcito taberna

Etxe Zuri jatetxea

Fano taberna

Frontoi taberna

Kantoi taberna

Kapritx gazte moda

Luyando optika

Marta gozotegia

Rubik taberna

SAU opariak

Txoko Gorri taberna

Txotis taberna


Energia zelan eskuratu, doan eta garbi

Poltsikoa eta ingurumena zaindu. Biak batera lor daitezke ortuetan egoten diren etxola txiki horietan. Lehena, enpresa elektrikoei dirurik ordaindu barik. Bigarrena, berriz, eguzkia eta haizea erabilita. Eta hori guztiori norberak eginda, gainera.

Etxola horren oinarrizko elementuak eguzki plaka fotovoltaikoak dira. "Horiek egiten dutena da eguzki energia hartu eta energia elektriko transformatu. Gero, beste osagai batzuen bitartez (bateriak, besteak beste) energia hori etxolara garraiatzen da, bertan kontsumitzeko", azaldu du Xabier Lizaurrek, Ekitermik kooperatibako (Arrasate, 2008) bazkide eta ingeniariak.

Eta bai, errentagarria da

Orain arte, halakoen erabilera instalazio handietan ezagutu dugu. Lizaurrek, baina, hori maila txikiago edo familiar batera eroatea posible dela erakutsiko du modu praktikoan.

Norberak egiteko aukera badago, beraz. Baina gurean, egiten duen eguraldia kontuan hartuta, errentagarria da? Lizaurrek dio baietz, eta datu esanguratsu bat eman du: "Alemanian Euskal Herrian baino eguzki ordu gutxiago dituzte, baina Europako plaka fotovoltaikoen %80 eurek kontsumitzen dituzte".

Hori guztia non ikusi eta ikasi

Arizmendi Ikastolan landuko dute hori guztiori Xabier Lizaurren eskutik, gaur, egubakoitza, bihar eta maiatzaren 26an . Finean, energia berriztagarriekin modu autonomoan funtzionatzen duen etxola baten muntaketa nola egin azalduko du.Hamar laguneko taldea osatuko dute, eta, bizkor ibiliz gero, oraindik posible da izena ematea; hortaz, interesa duenak lehenbailehen eman behar du izena. Egokiena da 943 77 20 25 telefono zenbakira deitzea.


Negoziazio luzeen ostean, abenduan bozak egitea onartu dute Bolivian

Errolda berrituko dute abenduaren 6ko bozetarako, eta indigenek, hamalau ez, zortzi ordezkari izango dituzte Kongresuan


Udaletxean hartu dute Eneko Ibarguren azpeitiarra, 11/13 auziko epaiketaren atarian

Irailaren 16an hasiko da Eneko Ibarguren Kurku azpeitiarraren eta 11/13 sumarioko 47 auziperatuen kontrako epaiketa Espainiako Auzitegi Nazionalean. Epaiketaren atarian, azpeitiarraren berri “lehen eskutik” jasotzeko udaletxean hartu dute Ibarguren Azpeitiko alkate Nagore Alkorta eta Leire Goenaga zinegotziak.

2013. urtean Herriraren kontra egindako operazioan du jatorria 11/13 sumarioko 47 auziperatuen kontrako epaiketak. “Gipuzkoako Herriraren zuzendaritzako kide izatea” egotzita atxilotu zuten azpeitiarra. Presoen eskubideen alde Herriran egindako lanagatik fiskalak hamahiru urte eta sei hilabeteko espetxe zigorra, 4.800 euroko isuna eta zortzi urteko inhabilitazioa eskatu ditu Ibargurenentzat.

Azpeitiko alkatearen hitzeitan, “izugarria” da Ibargureni jarritako zigor eskaera: “Egoera gogorra bizitzen ari da da Eneko, baita bere familia eta ingurua ere. Epaiketa honek sufrimendu handia eragin du, eta oraindik ere ondorio okerragoak ekar ditzake”. Alkortak adierazi duenez, 11/13 sumarioko 47 auziperatuen kontrako epaiketak “ez du zentzurik” eta “lekuz kanpo” dago. “Bakearen eta elkarbizitzaren aurka datorren ekimena da. Epaiketa politikoa da guztiz, eta arazo politikoak ez dira epaitegietan konpontzen, okertu baizik”, adierazi du Alkortak.

Ibargurenek, bere aldetik, jaso duen babesa eskertu du: “Erakunde handiak ez bezala, aurkakotasuna eta indiferentzia agertu baitigute, gertu sentitu ditut bai azpeitiarrak eta baita Azpeitiko Udala ere. Eskerrak eman nahi dizkiet guztiei”.

Ugari izan dira Azpeitiko herritarrek Eneko Ibargureni babesa agertzeko egindako ekimenak, eta horien artean da joan zen larunbatean egindako Elkartasun Mosaiko jendetsua.


Eusko Jaurlaritzak gutxi igo du euskarazko hedabideentzako diru laguntza kopurua

Iaztik 165.717 eurotan baino ez du igo partida. Hizkuntza Politikarako Sailburuordetzak 5.520.867 euro banatuko ditu aurten. Erdarazko egunkarien euskarazko gehigarriek aurten ere igoera garrantzitsua izango dute (20.000 eurokoa); euskarazko eguneroko prentsak, 500ekoa.

Eusko Jaurlaritzako Hizkuntza Politikarako Sailburuordetzak 5.520.867 euro banatuko du 2008an euskarazko komunikabideen artean, baina iaztik 165.717 eurotan baino ez du handitu kopurua; KPI (Kontsumo Prezioen Indizea) igo denaren azpitik igo da.

Iaz, 2006ko laguntzak kontuan hartuta, 613.376 euroko igoera egon zen, eta duela bi urte 1.200.934koa. Jaurlaritzak aurten apaldu egin du, beraz, igoera.

2008ko datuak

Eguneroko prentsa (BERRIA, zazpi Hitza eta Hernaniko Kronika). iazko kopurutik alderatuta, igoera 503 eurokoa izan da.

Aldizkariak. Informazio orokorra, haur aldizkariak, espezializatuak. 99.992 euroko igoera. Hiru aldizkari berrik jasoko dute lehen aldiz Jaurlaritzaren diru laguntza: bidaia eta aisiarekin lotutako bik -Nora-k eta Zazpi haizetara-k- eta ekonomiari buruzko batek -Ekonomiaz-ek-.

Tokiko aldizkariak. 10.925 eurotan egin du gora laguntzak.

Erdarazko egunkarien euskarazko gehigarriak (Xirika, Ortzadar...). 20.003 euroko igoera. Jaurlaritzak duela bi urte sortu zuen haientzako diru poltsa hori eta orduan 297.393 euro bideratu zituen; iaz 400.503 eta aurten 420.506.

Irratiak. 33.794 euroko igoera.

Tokiko telebistak. 972 euroko igoera.

On-line argitalpenak. 472 euro gutxiago jasoko dituzte aurten.

Bigarren urtez udan jakin dute euskarazko hedabideek aurten Jaurlaritzatik zenbatekoa jasoko duten. Komunikabideok lehen, urte bukaeran jakiten zuten zenbat jasoko zuten, eta jakinarazpena aurreratzeko eskatu zuten.


Txuletaren Eguna ospatuko dute larunbatean Urdazubin lehendabiziko aldiz

Euskal dantzak, herri kirolak, herri bazkaria, musika eta pilota partida izanen dira

Txuletaren Egunaren aitzakian, egun osoko besta antolatu dute. 11:30etik aitzinera, euskal dantzak, herri kirolen erakusketa, herri bazkaria, musika eta pilota erakustaldia izanen dira.

Txuletaren Egunaren aitzakian, egun osoko besta antolatu dute larunbaterako Urdazubin. Ekimena ortzegun goizean aurkeztu zuten Santiago Villares Urdazubiko alkateak, Bertizko Partzuergoko dinamizatzailea eta gerentea den Izaskun Goñik eta Mundo Delicia Seleccion-eko arduraduna den Jose Mari Caminok.

Txuleta izanen da eguneko protagonista, baina ez bakarra. Goizean parrilleroak txuleta nola prestatzen duten ikusteko aukera izanen da eta horrez gain, 11:30ean euskal dantzak ikusgai izanen dira eta 12:30ean herri kirol saioa eskainiko dute Larretxea anaiek.

14:30ean herri bazkaria izanen da frontoian eta gazteeentzat menu berezia eskainiko da. Bazkalondoan, 16:00 aldera, musika izanen da eta 17:30ean pilota erakustaldia, Pilotaren Unibertsoa ekimenaren barne. Paxaka, larruzko paleta eta zesta punta izanen dira landuko diren modalitateak. Bertzalde, egun osoan monasterioa, errota eta leizeak ikusteko aukera izanen da.


Irri sinaptikoak

Idazlea: Iñigo Astiz. Ilustratzailea: Maite Mutuberria. Argitaletxea: Elkar.

Lehen inpresioa izan zen poema sorta luzexko honek (50+1 poema, atzeko tapakoarekin) azala arina duela, eta mamia trinkoa. Hurrengo saialdietan barne-muin horiek arakatzen aritu naiz, plazer handiz aritu ere, ale bakoitza etiketatzen, eta euren artean multzoak egiten.

Ondorio nagusia da jolasa eta umorea eragiteko hiru baliabiderekin jardun dutela: txisteak, dedukzio ariketak eta paradoxak. Irakurlearen parte hartzea eskatzen duten poemak dira. Gehienak ez dira askatzen/amaitzen irakurleak soluzio bat ebatzi arte, eta badaude erresoluzio zaileko poemak, edo zalantzazkoa dutenak.

Grafia jolasak dira asko, esaterako, letra ezabatuen bidez eginak (oligrafoa, lainoa, tam ra me bre...), grafia erantsi/moldatuen bidezkoak (eltxoa, txoriak txoriak, ardingarra,...), eta kausa-efektuarekin jolasten da esanahiekin ere (tinta, orbela, itzalak...).

Ezustekoaren eta irriaren artean: zonbiak, bidaia, tonto-tonto...

Poemek badute simetriarekin aritzeko joera bat, hoskidetasun eta erritmoari erantsitako konposizio gailen bat, eta hurrenkeran susmatzen da ibilbide baten proposamena.


Antxiñako Ama txistulari taldeak erakusketa ireki du Zelai Arizti kultur etxean

Antxiñako Ama txistulari taldeak argazki erakusketa ireki du Zelai Arizti kultur etxean, 50. urteurreneko ekitaldien barruan. Igandea bitartean egongo da zabalik.

Txistulari taldekoek herritarrei deialdia luzatu zieten argazkiak lortzeko eta erantzun bikaina jaso dute: 1.600 argazki inguru lortu dituzte. Lanik zailena erakusketarako irudiak hautatzea izan da. Bestalde, kultur etxeko teknikariei eskerrak eman nahi dizkiete, paperezko argazkiak digitalizatzeaz arduratu baitira.

Erakusketako argazkiak gaika jarri dituzte. Taldearen historia kontatu nahi zuten eta, hala, lehen argazkiak taldea sortu aurreko txistularienak dira. Argazki horiek 1950eko hamarkadakoak dira. Banda hura lau lagunek osatzen zuten eta txistulariak zahartu zirenean beste herritar batzuei haien lanarekin jarraitzea eskaini zieten. Hauek banda eredua aldatzea erabaki zuten: herri osoari txistua jotzen ikasteko eta bandako kide izateko aukera eman zioten. Garai hartan edonork ez zuen musika ikasteko aukera eta haur askok txistua jotzen ikasi zuten beraiekin.

Beste atal batean, Inazio Barrio eta Jesus Segurola artisauen eta Ramon Esnaola maisuaren argazkiak jarri dituzte. Baita Urretxuko txistularienak ere. Izan ere, beti oso harreman ona izan dute urretxuarrekin. Argazki batean elkarren aurka jokatutako futbol partida ikus daiteke.

Tradizio handiko ekitaldiek ere beraien tokia dute: Pazko astelehena, kalejirak, danborrada, dantza txapelketa, Santa Zezilia, San Joan bezpera eta Santa Isabel eguna, noski. Kontzertuek ere bere atala dute. Gabonetako txistu kontzertuari esker, txistua gainontzeko instrumentuekin parekatzea lortu dute. Kontzertuetako argazkietan herriko gainontzeko musikariak azaltzen dira.

Bukatzeko, ospakizunak eta urteurrenak jarri dituzte: Esteban Barrenari zilarrezko domina eman ziotenekoa, eta 25. eta 50. urteurreneko argazkiak. Erakusketan instrumentuak, testuak eta txistulari jantziak ere ikus daitezke. Urteurreneko ospakizunekin bukatzeko, hilaren 16an kontzertua egingo dute eta 2018 hasieran taldeari buruzko liburua aurkeztuko dute.


Altza Pelipe

Xabier Euzkitzeren aste honetako iritzi artikulua: 'Altza Pelipe'.

Atzerriko haurren bat etxera etorritakoan, komunikazioa ez da erraza izaten lehen egunetan. Pape iritsi zenean ere ez. Guk woloferaz genekizkien hitz apurrekin moldatu behar izan genuen lehen egunetan. Berak hitzak urri. Irribarre eztiz erakusten zuen esker ona, eta negar egiten minak erasandakoan. Zazpi urte zerama-tzan ahorik ireki ezinik, eta erabat usteldutako pare bat hagin zituen, artean ez genekien baina. Behin, Zarauzko Azken Portuko taberna baten aurretik pasatzean, oihuka hasi zen gure beltxa: "Iniesta! Barça! Iniesta! Barça!". Andrés Iniesta futbol jokalariaren poster bat zegoen beiran itsatsirik, eta hark eragin zuen gure mutikoaren eroaldia. Horrela jakin genuen futbolzalea eta Barçaren jarraitzailea zela. San Sebastian bezpera batean, Messik eta enparauek Anoetan jokatzen zutela eta, haiek ikustera joatea egin genion opari. 0 eta 2 irabazten hasi ziren kanpotarrak. Pape laineza hartuta. Baina bigarren zatian gauzak aldatu egin ziren. Txuri-urdinek partida irauli egin zuten. Arauzko denbora agortuta zela sartu zuen Agirretxek Realaren hirugarrena. Kopeta ohi baino are beltzago zuela egin zuen etxerako bidea. Gurean egin zuen bigarren egonaldian, berriz, Bartzelona ikusteko azken aukera izango zuela jakinik, San Mamesera eraman genuen, kopako norgehiagoka bat ikustera. Athleticek sekulako astinaldia eman zien katalanei. Bigarren aldi hartan hobeto hartu zuen Papek, baina harrituta esan zigun: "Hau nola liteke! Bartzelonak ia inoiz ez du galtzen, eta nik ikusitako bi aldietan porrot!"

Noticias de Gipuzkoa egunkarian argitaratutako iritzi artikulua. Irakurri osorik.


Oianguko bikoteak Gipuzkoako azpitxapeldun dira

Oiangu Pilota Elkarteko bi bikotek Gipuzkoako larruzko paletako finalak jokatu zituzten larunbatean, Donostiako Altza pilotalekuan. Bigarren mailako fina- lean aritu ziren Xabier Ibarguren eta Iñaki Agirre, Txosteko (Oiartzun) bikotearen aurka. Oiangukoek azken unera arte eutsi zieten txapela Goierrira ekartzeko aukerei, baina oiartzuarrak nagusitu ziren 35-30.Aitor Otegik eta Mikel Sanchezek, berriz, Euskal Jolaseko (De- ba) bikotearen aurka jokatu zuten eta alde handiagoarekin galdu zuten: 35-19. Txapela irabazi ez zuten arren, finalerako sailkatzeka sari garrantzitsua du bi bikoteentzat, datorren denboraldian maila bat gorago arituko baitira.Lehenengo mailan, Aitor Luzuriaga eta Martin Mendikoa finalerdietarako sailkatu, eta Realeko (Donostia) Begiristain-Andueza bikoteak larunbatean txapeldun izan zenak kanporatu zituen.Datorren asteburuan Gipuzkoako pala motzeko txapelketa hasiko da, eta Oianguko sei bikote ariko dira lehian. Lehenengo mailan, Aitor Luzuriaga eta Zuhaitz Letamendia, eta Xabier Ibarguren eta Imanol Olaran. Bigarren mailan, Hodei Irastorza eta Martin Mendikoa, Iñaki Aranburu eta Iñaki Agirre, Aitor Otegi eta Gorka Berasategi, eta Mikel Sanchez eta Oier Alkorta


Gaur botako dute txupinazoa Astigarragan eta Aranon

Azken egunetan Santio jaietarako motorrak berotu dituzte, baina gaur botako dute txupinazoa, 19:00etan Astigarragan eta 18:30etan Aranon.

Atzo gozatu ederra hartu zuten Astigarragako gaztetxoek, egun osoan zehar izan baitzituzten ludoteka, tailerrak, txirristra irristakor bustia... Asteburuan ere, Santio jaietarako motorrak berotzen hasi ziren. Baita Aranon ere.

Dena den, jai ofizialak gaur hasiko dituzte bi herrietan, eta igandean bukatu. Astigarragan bi txupinazo izango dira: eguerdiko 12:00etan txikia, Xaguxarrek antolatua eta buruhaundi, erraldoi eta txistulariek lagunduta; eta arratsaldeko 19:00etan ofiziala. Txalapartariak izango dira bertan, eta odol-emaileen elkarteko ordezkariek botako dute txupinazoa.

Aranon, berriz, 18:30etan botako dute itxaferoa, eta segidan, bonba japonesak eta buruhaundiak izango dira.

Argazki lehiaketa Astigarragan

Astigarragako Santioetan, argazki lehiaketa ere izango da, Gazte Asanbladak antolatuta. Abuztuak 3 arte bilduko dira: astiarrako.gazteasanblada@gmail.com.

Haurrentzako jolasen argazki guztiak


Eremu ilunak

Egilea: Jon Bilbao. Itzultzailea: Jon Alonso. Argitaletxea: Txalaparta.

Jon Bilbaok Euskadi Literatura Saria irabazi zuen 2010ean, Bajo el influjo del cometa narrazio-lanarekin. Orain Txalaparta argitaletxeak, Jon Alonsoren itzulpenaren eskutik, lan hura euskaraz irakurtzeko aukera eskaintzen digu.

Autoreak ipuin-liburu askotarikoa osatu du; izan ere, liburuak zortzi kontakizun dakartza, den-denak neurri eta estrategia narratibo ezberdinetakoak. Badira istorio erabat errealistak, baina baita fantasiaren alde lerratzen direnak ere. Literatura-joera ezberdinak bildu arren, edo horregatik hain zuzen, egileak oso bilduma egokia eta, batez ere, orekatua ondu duela iruditu zait.

Nahiz eta kokapenak eta protagonistak ugariak izan, kontakizunek antzeko giroa partekatzen dute, misterioa eta suspensea gailentzen baitira denetan. Biak oso modu sotilean iradokiak, halere. Horrela, Bilbao egunerokoaren alderdi ezkutuenetan barrena abiatzen da, pertsonaien baitako eremu ilunetan arakatuz. Bizimodu arruntek gorde dituzten sekretu lazgarriak azaleratzen ditu, perbertsio txiki-handiak agerian geratuz. Era horretan, ustezko normaltasunaren izaera hauskorra irakurleon begien aurrean arrakala dadin utziz.

Diskurtsoari dagokionez, kontrasteak berebiziko garrantzia eskuratzen du. Izan ere, narrazioetan nagusitzen den lasaitasunak apurka-apurka lerro artean antzeman daitekeen tentsioari bide ematen dio. Baliabide horrek irakurleongan barne-ezinegona eta, aldi berean, gustagarritzat ere jo daitekeen deserotasun moduko bat eragiten du.

Idazleak aukeratutako gaien artean familia barruko egoera ezohikoak —senar-emazte edota aita-semeen artekoak— eta bikote-gatazkak nabarmentzen dira: Biblia irakurtzen duten auzokoak zelatatzen dituen bikotea, hildako ama bisitatzeko bidaia egiten duten aita-semeak, landako erretiroaren esperientzia bizi duen emakumea, eta abar. Egia esan, Kometaren eraginpean arrunt jokatzetik urrun dauden pertsonaia bitxiz beterik dago, zein baino zein xelebreagoa. Egileari, bestalde, animaliek —balea, txakurra edo azeria, esaterako— metaforak bideratzeko orduan erakusten duten ahalmen aparta aitortu behar diot.

Ipuin batetik bestera irudikatzen dituen egoerak zeharo ezberdinak izanagatik ere, bizitzari piperra gehitzeko beharrari, barne-bulkada eutsiezin bati amore ematen dioten pertsonaiak dira istorioetan protagonismoa bereganatzen dutenak. Literaturaz ari garela, harrigarria da, hain zuzen, Jon Bilbaok pertsonaien arteko komunikazioa hitzik trukatu gabe gauzatzeko duen trebezia.

Hainbat gertaera eta pertsonaiaren arteko elkarrizketak, dena dela, apur bat bortxatuak eta egiantzaren mugan nabaritzen dira. Edozein modutan, kontakizunek irakurleok harritzeko gaitasunari eusten diote une oro. Guztietan tramak hain dira originalak, ezen sekula ez dagoen amaiera aurreikusterik.


"Europan ere izan du eragina Amurrioko Agility txapelketak"

Txapelketatik astebetera, balorazio positiboa egin du Euskadiko Agility Elkarteak. 400 txakurrek hartu dute parte.

Abuztuaren 17tik 22ra jokatu da Refor industriagunean Euskadiko Agility txapelketa. Iaz Urduñan egin zuten, Arbieto zelaian. Pedro Martinez elkarteko lehendakaria aritu da, besteak beste, antolatzen. "Oso balorazio positiboa egin dugu", adierazi du.

Duela sei urte ekin zioten txapelketa antolatzeari. Azken bi edizioak Urduñan egin zituzten, "oso arrakastatsuak izan ziren ere". Alabaina, Amurrioko azpiegiturak hobeak direla iritzita tokiz mugitzea erabaki dute aurten. "Antolakuntza aldetik, udalaren jarrera eta herriaren harrera ona ikusita, Amurrion errepikatzea gustatuko litzaiguke hurrengo urtean ere".

400 txakur parte hartzen

Parte hartzeari dagokionez, handia izan da Martinezen esanetan: "400 txakurrek hartu dute parte".

Horietako batzuk Euskal Herrikoak izan dira. Beste batzuk, aldiz, ez. "Espainiako Autonomia Erkidego askotatik etorri da jendea, baina baita Europatik ere: Portugal, Frantzia, Italia, Txekiar Errepublika, Austria... Maila guztietan da positiboa balorazioa".

Epaileak ere "kategoriakoak" izan dira: "Munduan 10 onenen artean dauden 4 epaile ekarri ditugu. Sekulakoa izan da, Europan ere izan du eragina Amurrioko Agility txapelketak".

Argazkiak: Raul Olaya


Maria Luisa Goikoetxeak parapentean jauzi egingo du Renferen utzikeria salatzeko

Maria Luisa Goikoetxeak aurreratu du jarraituko duela irisgarritasun arazoak salatzen tren zerbitzuan. Horretarako, iragarri du parapentean egingo duela jauzi, erakusteko mugikortasun arazoak dituen pertsona batentzat Urduñan errazagoa dela hori egitea Renfeko trenetan bidaiatzea baino.

Oraindik ez du zehaztu data, baina lanean hasi da egitasmoa gauzatzeko. Duela hilabete ugari hasi zuen Maria Luisa Goikoetxeak protesta, baina oraindik ez dituzte arazoak konpondu Urduñan edo Abandon.


Lilatoiaren 30 urteak, iruditan

Lilatoiak 30 urte hauetan bizi duen eboluzioa handia izan da, bai parte-hartzaile kopuruaren aldetik, eta baita gizartearen onarpenaren aldetik ere. Urteurren honetan, lasterketako beteranoekin, gaur egungo antolakuntzako kideekin eta belaunaldi desberdinetako korrikalarien biduz astekarian sakonki landu du gaia IRUTXULOKO HITZAk. Baina horretaz gain, probak nola aldatu den ikusteko argazki zaharrak eta berriak bildu ditu Donostiako hedabideak.


Ostegunean Areetako Negubide kalea trafikorako itxiko dute

Bihar, ostegunarekin, Areetako Negubide kaleko zati bat moztuko dute ibilgailuentzat hiru orduz. Getxoko Udalak jakinarazi duenez, bide mozketa 39 zenbakiaren parean izango da, bertan dagoen ezki handi baten inausketa lanak direla eta. Gauzak horrela, Negubide, Ondategi, Manuel Smith eta Cristobal Valdes kaleen arteko gurutzaguneetan informazio-seinaleak jarriko dituzte. Areetako erdigunera sartzeko, Zugazarte etorbidea edo Itzubaltzeta / Romo auzoa erabiltzea gomendatu du tokiko Udalak. Argazkian, behargin bat inausketa lanetan / cc-by-nc-nd Pasaian.


Lezoko Inauterien egitaraua

Bihar, Ostegunzuri

16:00. Trapujale Txikia. Lezo Herri Eskolak Trapujaleri harrera egingo dio

19:00. Trapujaleren jaitsiera Martizkone baserritik Donostiako alde Zaharreko Joaldunen laguntzarekin eta TGLUMEko taldeak laiturik.

Pregoia eta arranpuila.

Ondoren Trapujaleren herri dantza berriaren aurkezpena Gurutze Santuaren plazan.

20:00. Lezoko Trapujale oroigarri bereziaren banaketa. Aurten urte hauetan guztietan emandako laguntzagatik, aspaldiko Ekaitz aisialdi taldea omenduko da.

Etzi, Ostiralori

09:00. Lezo Herri Eskolako eta Institutuko ikalseen kalejira herrian zehar.

10:30. Institutuko eta Lezo Herri Eskolako ikasleen Lezo DiskoTK emanaldiaren ikuskizuna Bekoerrota Kiroldegian.

11:00. Trapujale festa Pasaia-Lezo Lizeoko ikasleen eskutik Gurutze Santuaren Plazan: Euskal Inauteri dantzen emanaldia. Ondoren hamaiketakoa eta trapu jolasak mailaka.

18:00. Zirikuen kalejira herrian zehar Murixka Dantza TTaldearen eskutik.

19:00. Lezoko Euskal Dantzazaleak, Inauteriko Dantzak emanaldia egingo dute Gurutze Santuaren plazan.

20:00.Kartelada.

21:30. Barrikotea Uztarri tabernan.

Etzidamu, Larunbatgorri

Trapujaleren 25. urteurrena ospatzeko omenaldia Karlos Saldise plazan. Partaideak: Orratx!, Iñaki Lbaka eta Lorea Intxaurrandieta, Murixka, Sutargi, Aiton Borda, Atzekoate Zortzikotea eta Trikisound.

Astelehenarre

Cher ami… ta ni! filmaren emanaldia Gezalan eta amaieran txokolate jatea Ludotekan.

Asteartebeltz

15:15. Herri Eskolako ikasleen eskutik, epaiketa txikia Gurutze Santuaren plazan. Hirugarren zikloko ikasleek Trapujaleren epaiketa eta erreketa antzeztuko dute eskolako gainontzeko ikasle eta gurasoentzat.

16:00. Txokolate jatea Lezo Herri Eskolan.

19:00. Trapujaleren epaiketa Gurutze Santuaren plazan.


Herritarrei taldeka patruilan ibiltzen uztea salatu du PLESek

Poliziaren eta Larrialdietako Euskal Sindikatuak Udaltzaingoaren Zuzendaritzak "Pichien klana" izenarekin ezagutzen den familiarekin dagoen auziari aurre egiteko duen "ezintasuna" salatu du.

Bilboko Udaleko Poliziaren eta Larrialdietako Euskal Sindikatuak (PLES) Udaltzaingoaren Zuzendaritzak "Pichien klana" izenarekin ezagutzen den familiarekin dagoen auziari aurre egiteko duen "ezintasuna" salatu du, eta "Mendebalde Urrunean bezala" herritarrei taldeka patruilan ibiltzen uztea.

Santutxuko familia gatazkatsu baten arazoa konpontzeko Bilboko Udalaren jokabidea salatu du prentsa ohar bidez sindikatuak. Horren arabera, Santutxun lapurreta eta istilu ugari sortzen duen familia da, eta horri aurre egiteko gaueko segurtasun patruilak antolatu dituzte auzotarrek.

Sindikatuaren iritziz, "onartezina da Bilboko auzo batean talde horien eraketa baimentzea edo onartzea erakunde publikoek, Mendebalde Urruna bailitzan, indartsuenaren legea nagusi izatearen arriskuarekin".

Sindikatuak salatu du halaber, "administrazio publikoaren inplikazio eta Udaltzaingoaren arduradun politikoen erantzukizun eza, Pichien arazoa konpontzeko".

Ildo horretan, Bilbon gaizki aparkatuak dauden ibilgailuei isunak jartzeko kameradun patruila-kotxe berria erosteko bide material eta ekonomikoak izatea salatu dute, baina Santutxun, gune gatazkatsu eta zehatz batean, segurtasuna eta auzotarren bizikidetza bermatzeko bideokamerak jartzeko dirurik ez izatea kritikatu dute.


Obamak bankuen tamaina eta jarduera mugatzeko proposamena egin du

AEBetako presidentearen ustez, bankuek, esaterako, bezeroen dirua merkatuetan inbertitu beharko lukete, "diruarekin jokatzen ibili gabe". "Bankuek borroka nahi badute, prest nago aurre egiteko". Burtsek ez dute ondo hartu haren proposamena, jaitsierak izan direlako.

Barack Obama Ameriketako Estatu Batuetako (AEB) Gobernuko presidenteak bankuen tamaina eta jarduera mugatzeko asmoz proposamena egin du, baina haren asmoa ez dute ondo hartu burtsetan, jaitsierak izan baitira. Esaterako, AEBetako burtsarik nagusian: Wall Street-en. "Bankuek borroka nahi badute, prest nago aurre egiteko", esan du Obamak.

AEBetako gobernuburuak adierazi du bankuen krisiaren ondorioz "ekonomia ia kolapsatu" egin dela. Izan ere, haren ustez, "etekinak lortzeko arrisku handiak" hartu zituzten. "Enprese txikiei dirua ezin zietenak utzi edo interes txikiak ezin zituztenak izan aldi berean etekin aldetik errekorrak lortzen zituztela ikustean, sistema aldatu egin behar dela erabaki nuen".

Hala, muga batzuk jarri nahi ditu, arriskuak murrizte aldera eta bezeroak babestu nahian. Adibidez, bezeroen dirua merkatuetan inbertitu beharko lukete bankuek, AEBetako presidentearen iritziz, "diruarekin jokatzen ibili gabe".

Bankuen tamaina ere mugatu nai du, baina ez du zehaztasunik eman. Obamak iritzi dio haiek "finantza arloko merkatal gune" bihurtu direla, zerbitzu asko bereganatu dituztelako, eta horrek "gatazkak" sortu ditu, "euren interesagatik bezeroen dirua enpresetan inbertitu dutelako".

"Gaurko finantza sistema duela urtebete baino sendoagoa da, baina arau beraiekin funtzionatzen jarraitzen du, hondoratzearen amildegira eraman gintuen arauekin", esan du Obamak.

2009ko urtarrilaren 20tik da AEBetako presidente hura.


Luzatu

Dena daukagu egiteko, ipurtargiei izenak jarri, elkarrizketa egin triku bati, oinutsik ibili zelaietan, karaoke batera joan: zure kantuak abestuko ditut. Dantza egin, zure oinak nire oinetan, zure soina nire soinean. Belarrira abestu guretzat egindako kantuak. Gaua eta eguna nahasten diren unean urtu, egunkaria irakurri terraza batean, eta barre egin munduak ez duelako zentzurik eta ez zaigulako axola, eta gero haserretu, azaleko argazki handian marmokak dakartzan egunkariak beheko bazter batera eraman duelako albistea: Otegik kartzelan jarraituko du. Eta fruta erostera joan, eta ura, eta barre egin ni kuatrikomian flipatzen ari naizelako botilan «basque water» irakurri dudalako. Eta autoan entzungo dugun musika aukeratu. Eta norberak zer liburu eraman duen erakutsi gero, begietan zerua dugula etzan, eta denbora gurea dela sentitu.

Dena daukagu egiteko, iragana laranja ataletan eman batak besteari ahora, izan ginen hura ekarri beldurrik gabe, umetako argazki bat erakutsi, konturatu gabe heldu eskutik elkarri, inguruko jendea lurruntzen ikusi, filma aukeratu, ilunpetan sartu, maitasuna egin eskuekin, argitara irten gero, eta erosiko ez ditugun zapatei begira egon etxerako ordua luzatzeko.


Gizon gazte bat atxilotu dute Algortako taberna batean istiluak eragitea egotzita

Ertzaintzak 19 urteko gizon bat atxilotu du gaur ostirala, goizaldean, Algortan, ostalaritza establezimendu baten kristala apurtu eta, horren zati batekin, tabernaria mehatxatzea egotzita. Eusko Jaurlaritzaren Herrizaingo Sailaren arabera, 1:30ak aldera jaso dute deia, tabernatik. Hara heltzean, gertatutakoa azaldu die ertzainei tabernariak. Dirudienez, janari soberakinak eskatu dizkio zerbitzariari ustezko erasotzaileak. Horrelakorik ez zeukala erantzundakoan, biraoak botaka eta bezeroak gogaitzen hasi omen da gaztea. Antza, tabernaren kristal bat apurtu ere egin du eta, horren zati batekin, tabernariari mehatxu egin. Identifikazioa eskatu diotenean, ertzain bati erasotzen saiatu da mutila, Herrizaingo Sailaren arabera. Eskuan zeukan ebakia tokian bertan sendatu diote osasun zerbitzuek eta, ondoren, atxilotuta eraman du Ertzaintzak, kalte, mehatxu eta agenteari erresistentzia delituak egotzita.


«Europan aliatu inportanteak dauzkagu gatazka bideratzeko»

Uztailaren 11tik da europarlamentari Irazabalbeitia, (Herrien Europa). 2014ko maiatzeko bozekin batera utziko du kargua. Bitartean, euskal gatazka konpontzeko babes bila dabil.

Kubako bandera eta Die Linke alderdi alemaniararraren protesta posterrak daude paretan itsatsirik: Blockupy Frankfurt dio posterrean. Europako Batasuneko bandera bat ere badago izkina batean. Donostiako Aralarren egoitzak itxuraldaketa jasango zuen Inaki Irazabalbeitia (Donostia, 1957) europarlamentari denetik. Hilean bi aste Bruselan ematen ditu; zazpi egun, Estrasburgon. Tolosako Udaleko zinegotzi ere bada, eta, bateragarriak ez ote diren iradokita, baietz dio: «Beste batzuek egiten dute, eta ni ez naiz horiek baino gutxiago».

Duela gutxi hartu duzu kargua , baina zer balorazio egingo zenuke, Herrien Europa-Berdeak koalizioan orain arte egon diren ordezkari Oriol Junqueras eta Ana Mirandaren lanari buruz buruz?

Balorazioa ona da. Elkarlanerako izpiritu oso ona egon da. Orain arte Aralarren ekinbideak bultzatu izan dituzte bi ordezkariek Bruselan, eta nik ere bideratuko ditut BNG, ERC, Chunta eta Berdeen Konfederazioarenak ere. Talde baten moduan egiten dugu lan.

Koalizioa plurala izanik, nola ezartzen dituzue lehentasunak? Eta zeintzuk dira?

Alderdi bakoitzak bere lehentasun propioak ditu. ERCren lehentasuna Kataluniako subiranotasun prozesuaren inguruan aritzea izan da. BNG, berriz, arrantza eta horrelako kontuetan ibili da, Galiziari asko eragiten diotelako. Guk hori errespetatu egiten dugu. Ni bizpahiru gai ari naiz jorratzen orain, Aralarrek ezarri dituenak. Nagusia da Euskal Herriko bakegintzaren aldeko lanarekin jarraitzea Europan, garbi ikusten dugulako momentu hauetan dugun geldialdia bi irtenbide daudela: batetik, aldebakartasunez, euskal eragileek aurrerapausoak ematen jarraitzea, eta, bestetik, Europak presio egitea Espainiako Gobernuaren gainean, pauso batzuk eman ditzan gatazka konpontzeko bidean.

Nola doa Basque Frienship taldea?

Aliatu inportanteak dauzkagu Europan gatazka bideratzeko, eta aliatu horiek kokatzen dira Basque Friendship taldearen inguruan. Talde parlamentario guztietako kideak daude hor, baina motorra gu gara: Berdeak-ALE taldean Flandria, Korsika, eta Eskoziako ordezkariak daude, besteak beste. Euskal parlamentariok ezin gara Basque Friendship horretan egon, eta horregatik ez dago Izaskun Bilbao [EAJ], eta ez nago ni. Elementu inportantea da Europan jarrera positiboak bideratzeko.

Europako Parlamentuan galderak egin eta erantzuna jasotzen duzue, baina ba al dago eraginkortasunik, konpontzen al dira arazoak?

Europako Parlamentua ez da lehen mailako parlamentu bat, ez baitu ahalmen legegilerik. Gipuzkoako parlamentuak, adibidez, badu ahalmen hori. Bruselako parlamentuak egiten dituen adierazpenak, adierazpen baino ez dira. Ez dira mozioak, ez daukate lege eraginik, baina eragina izan dezakete Batasunaren jardueren inguruan. Kontseiluak nekez justifika dezake Parlamentuak onartzen ez duen politika bat aplikatzea. Baina, noski, galdera horietatik informazioa lortzen da,eta informazio hori erabil liteke beste galdera batzuk egiteko.

Gizartean zabalduta dago Europako Parlamentuak eta antzeko organoek ezer gutxirako balio dutela, ez dutela eraginkortasunik. Europako Legebiltzarrerako hauteskundeetan parte hartzea ez da erdira ere iristen...

Hor bi arazo ezberdin daude. Europar Batasuneko egiturak ez dira guztiz demokratikoak, ez guztiz gardenak, eta ez daude herritarrengandik gertu. Herritarrok parlamentuko kideak aukeratzeko aukera baino ez daukagu, eta parlamentu horrek ez du aukeratzen Europako Batzordea. Estatuek erabakitzen dute zein izango den Durao Barroso. Guretzat ezinbestekoa da Europako Parlamentua benetako parlamentu bat izatea. Botere legegilea duena, zentsura mozioak egin ditzakeena, eta abar. Herritarrek Batasuneko erabaki guneetan pisua izan beharko lukete. Hor dago arazoa, eta horretara joan behar dugu, bestela Batasuna desegin egingo da, lehenago edo beranduago, zeren ezin du bakarrik interes ekonomiko batzuen baitan jardun.

Herritarren erreakziorik espero al duzu?

Herritarrak ez dira kontziente izan Europan hartzen diren erabakiek zer pisu daukaten beraien eguneroko bizitzan. Momentu honetan, krisi ekonomikoa astintzen ari delarik, nik uste dut herritarrak konturatzen ari direla erabaki inportanteak Europan hartzen direla. Rajoyk letra txikia jartzen du, baina berak ez du erabakitzen. Politika nagusiak troikak ezartzen ditu, Europako Batzordetik datoz. BEZa igo behar dela, lan merkatua erreformatu etab. Espero dut, hori dela eta, datorren urteko hauteskundeetan erreakzio bat egotea eta jende gehiagok parte hartzea, botoa kontzienteki emanez.

Zenbateraino izan daitezke erabakigarriak Europako Parlamenturako hauteskundeak?

Guk, Europako herritarrok, orain Europan aplikatzen ari diren austeritate politiken aurka, daukagun esperantza bakarra Europako Parlamenturako datorren urteko hauteskundeak dira. Giltzarri dira guretzat horiek, zeren Europako estatu gehienetan eskuineko agintariak daude eta batzordeak aplikatuko dituen politikak eskuinak aplikatzen dituenak dira. Lortuko bagenu datorren urtean Europako Parlamentua ezkerrekoa izatea, izango genuke tresna bat Europako austeritate politiken kontra borrokatzeko.

Zer-nolako tokia dute hor estaturik gabeko herrietako ordezkariek?

Datozen hauteskundeak, era berean, oso garrantzitsuak izan daitezke Herrialde Katalanen, Flandriaren, Hego Tirolen, Eskoziaren eta Euskal Herriaren aspirazio subiranistentzat. Ezkerreko alderdiek gehiengoa lortuko balute, eta estatu gabeko herrien aspirazio subiranistak begi txarrez ikusiko ez balituzte, aurrerapauso handiak eman ahal izango dira.

Troika aipatu duzu, baina, azken finean, ez al ditu Europako Parlamentuak berak politika ekonomiko neoliberal horiek begi onez ikusten?

Bai, gehiengoa popularrena da, eta horrek laguntzen du, neurri batean austeritate politika horiek aurrera ateratzen. Popularren ordez, baina, gehiengo progresista bat lortzen bada, horrek buelta eman dezake.

Indar neoliberalei aurre egiteko, ezkerreko alderdi guztiak batzea erabaki zuten Grezian (Syriza) eta Alemanian (Die Linke). Horrelakorik pentsatu duzue zuek Europarako?

Ez, hemen IUk [Espainiako] Estatuaren ikuspegi propioa du, eta guk ez dugu hori konpartitzen. Katalunian ere CUPek ez du nahi ERCrekin batu inola ere. Ezberdina da.

Eta Euskal Herrian, ezker abertzalea osorik batuko da Herrien Europa koaliziora?

Aralarren apustua da subjektua EH Bildu izatea. Autodeterminazio eskubidea eta austeritate politiken aurka dauden alderdiak bildu nahiko genituzke: aurrekoan gurekin aliatu ziren sozio galiziarrak, aragoiarrak, valentziarrak, mallorkarrak, andaluziarrak, eta bi ideia horien baitan bil daitezkeen gainerako indarrak. Bai ikuspegi abertzaletik eta bai ezkerreko ikuspegitik. Eta hor aukera gehienak berdeekin egon daitezke.

Sortu batuko zaizue, orduan?

Guk subjektu politikoa EH Bildu ikusten dugu, eta uste dut Sortuk ere hala ikusten duela, baina hori beraiei galdetu beharko diezu.

Euskal Herriak izango al du Europaren laguntza konponbide bat lortzeko?

Izan beharko luke, baina nik nekez ikusten dut Europak pausorik ematea, datorren urteko hauteskundeak baino lehen.

Euskal Herria da, beraz, protagonista bakarra, gaur egun...

Orain, Euskal Herriak alde bakartasunez aurrera jarraitu behar du. Euskal gizarteak aurrera jarraitu behar du, ahalik eta indar politiko gehienen indarrarekin.

Europa alde batera utzita, nola ikusten duzu herri honen etorkizuna?

Iruditzen zait badagoela aurrera egiteko jarrera Aieteko Adierazpena balekotzat eta abiapuntutzat jotzen dugun indarren artean; alde bakartasun hori bultzatzeko jarrera, besteei begira egon beharrean. Ondoren, Aiete hain egoki ikusten ez dutenen jarrera dago, EAJrena litzateke hori, non beste bide batzuk jorratzen ari den. Nire iritziz, hobe lukete Aieteko bidea jorratzen jarraitzea, baina EAJ libre da. Eta, gero, hor dago PSE-EE eta PPren jarrera eszeptikoa.

Gaiaz aldatuz, Rajoyk deklaratzen dituen 78.185 euroak baino gehiago kobratzen duzue eurodiputatuek: 84.000 euro gordin...

Mariano Rajoy jaunak ez dauka gasturik, eta guk bai. Berak palazioa dauka lo egiteko, eta ez du ezer ordaindu beharrik. Dena geure diruarekin ordaintzen diogu. Nire soldata zortzi mila euro gordin da hilean. Horretaz aparte, egia da, ordainduta ditugula Bruselarako joan-etorriak, dietak, hotela, eta abar.

Orduan, ez duzue esaten duzuen bezalako gasturik; dena ordaintzen badizuete...

Gastua handia da. Dietekin batzuetan ez zaizu iristen. Estrasburgoko hotelen prezioa beldurtzekoa da, eta gu hoteletan bizi gara. Jendeak pentsatzen du sekulako dirutza ibiltzen dela hor, eta bai, ibiltzen da, baina kontuan hartu behar da zeintzuk diren lan-baldintzak, non bizi garen eta zer kostu duen bizitzeak. Bruselan, hotelak eguneko 250 euro balio dezake, urteko egunaren arabera. Ez da broma.

Soldataz gain, izango duzue bestelako gastuetarako dirurik, ezta?

Dietez aparte, bulegoko gastuentzat ere dirua jasotzen dugu. Eta hortik jasotzen dugun dirua gehiegi izan liteke, nire ikuspegitik. Europarlamentario bakoitzak 21.000 euro ditu hilean, pertsonala kontratatzeko. Nik laguntzaile bat dut Europako Parlamenturako, Aralarrek izendatuta, eta gainontzeko dira ERCren eta BNGren artean banatzen da beraien gastuak ordaintzeko. Hori gehixeago kontrolatu beharko litzateke, agian.

Beste Europa bat posible da?

Posible da herritarrek nahi badute. Herritarrek aukeratzen dituzten ordezkarien arabera, beste moduko politika bat egingo da, ala ez. Herritarren borondatearen menpe dago.


Erraustegia geratzeko larunbateko manifestaziorako babesa handitzen gipuzkoarren artean

d

"Urriaren 27an arratsaldeko 17:00etan Donostian "Erraustegia geratu!" aldarripean egingo den manifestaziora joateko deia egiten diogu Usurbilgo herriari". Hortxe ostegun iluntze honetan Mikel Laboa plazan bildu diren herritarrek ondoko argazkiarekin, usurbildarrei egin dieten deia. Adierazpen hau ere plazaratu dute:

ERRAUSTEGIRIK EZ

Munduan zehar (Italian, Frantzian, Estatu Batuak...) egin diren ikerketa zientifiko ofizialek erraustegi baten inguruan bizi diren pertsonek minbizia izateko arriskua dutela ikusi da. Italian 2013 eta 2015 urtetan egin diren ikerketetan erditze (jaiotza) oso goiztiarrak izugarri hazi direla ikusi da. Eusko Jaurlaritzaren Osasun Publikoko Zuzendaritzaren 2004. urteko txostenean erraustegiek botatzen dituzten dioxinak (oso kutsakorrak) minbizia sortzeko ahalmena daukatela aipatzen da.

Nafarroan erraustegia ez den beste eredu bat aurrera eramatea erabaki dute. Asturiasen borroka asko ondoren hondakinak ez erraustea erabaki dute. Atzerriko herrialdeetan (Italian legea aldatu eta 12 erraustegi berri ez ditu baimenduko, Australian erraustegi erraldoi bat atzera bota dute, Madrilen Valdemingomez itxi, Mexikon erraustegia gelditu, Irlandan atzera bota...) gutxienez 18 erraustegi itxi edo gelditu dituzte.

Espainiako C.S.I.C. (erdaraz, Consejo Superior de Investigaciones Científicas) delako ikerlari den Fernando Palacios jaunak, Berriari (2016/6/30) eskainitako elkarrizketan dio: "Zabalgarbi inguruko landareetan artsenikoa (oso kutsakorra) pilatzen jarraituz gero, errauste planta itxi egin beharko litzateke inguruko herritarren osasuna arriskuan egon litekeelako". Zabalgarbiko kutsaduraz, Berriak (2018/08/17) honela dio: "Teknaliak egindako txosten batek adierazi du iazko martxoan kiloko 34 miligramo artseniko topatu dituztela Bizkaiko Kobetamendin neurketa batean. Berez, 30 miligramotik gora, umeek jolasteko desegokitzat jotzen dute eremua.

Eusko Jaurlaritzak 2016ko apirilaren 11n Zubietako erraustegiari emandako Ingurumen Baimen Bateratua, C.S.I.C.eko Eduard Rodriguez Farré eta Fernando Palacios doktoreek aztertu eta txosten perizialaren berri eman zuten martxoaren 2an Donostian Gipuzkoako Sendagileen Elkargo Ofizialaren egoitzan, eta ondorio nagusi honetara heldu dira zientzialariak: "Aztertutako Ingurumen Baimen Bateratuak ez du bermatzen osasuna, atmosferara isurtzen diren substantziekiko kontrol eta mugarik ez baitu ezartzen. Inguruan barreiatuako dira, landareetan, lurzoruan eta uretan". Txostenak gogorarazten du, egungo Legediak Ingurumen Baimen Bateratua herritarron osasunarentzat eta ingurumenerako arriskutsuak diren substantzien emisioa mugatu behar direla. Zehazkiago esanda, propietate mutageno edo kantzerigenoak izan edo airearen bidez ugalketan eragin dezaketela frogatuak dauden susbtantziena hain zuzen... Zubietako erraustegiari emandako baimenak aldiz, gabezia nabarmenak ditu. Erraustuko diren hondakinek isuriko dituzten hainbat substantzia kutsakorrekiko kontrolik ez da ezarri eta ez dira mugatu gehienezko emisio kopuruak. Zientzialariek eginiko lanketak argi utzi du; segurtasun neurri guztiak hartuta ere, erraustegiak toxikoak dira eta ingurua pozoitzen dute.

Bizimodu osasuntsuago baten alde hor ibiltzen gara Lasarte-Zubieta-Usurbil-Aginaga-Arratzain inguruetan, baratza-zelai-baso-sagasti-erreka-arrai-mendi edo abereei begira. Zubietako erraustegiak, ez al lituzke guztiak eta guztiok kutsatuko? Bertako landare eta barazkiak osasunarentzat hobeagoak direla esaten diguten garai hauetan, Zubietako erraustegiak osasuna ezezik elikagaiak ere kutsatuko lituzke.

Usurbil, Zubieta, Lasarte eta Urnieta erraustegitik 1-3 kilometrotara aurkitzen dira. 5 kilometro inguruan 46.350 pertsona bizi gara eta 10 kilometro inguruan (erraustegiaren kutsadurak hartzen duen eremua kontatzen da) 272.500 pertsona. Zenbat eta gertuago orduan eta kutsatzeko arrisku gehiago. Gure eta ondorengoen (seme-alaba-iloba-biloba) osasuna lehenesten dugulako erraustegiari ez esaten diogu.

Alderdi politiko, erakunde, sindikatu edo eragile anitzek birziklatzearen alde daudela esaten diguten garai hauetan, Usurbilen (Usurbilgo webgunean begiratu daiteke) azken urteetan %80 birziklatu da, eta 2017an %85 birziklatzera iritsi gara. Natura eta pertsonon osasuna babestu ditugu azken bederatzi urte hauetan. PNV eta PSE alderdiek, zer erakutsi behar digute erraustegiarekin daramaten kiratsa darion politika kutsatzaile nazkagarriaren bidez?

Esaldi batek honela dio: "Burua duenak ez du erraustegirik nahi bere herrian eta bihotza duenak ez du beste herrian nahi, alternatibak daudelako, osasuntsuagoak, jasangarriagoak eta merkeagoak. Aldi berean, urriaren 27an arratsaldeko 17:00etan Donostian "Erraustegia geratu!" aldarripean egingo den manifestaziora joateko deia egiten diogu Usurbilgo herriari.

Bizimodu osasuntsuagoa bai, erraustegiari ez!

Birziklatzeari bai, erraustegiari ez!

Usurbilen, 2018ko urriaren 18an

Erraustegiaren Aurkako Taldea


Joxepa Errastik 101 urte

Santa Zezilia egunean bete zituen 101 urte Joxepa Errasti Bolinagak. Txokolatea hartzera gonbidatu zituen senideak eta lagunak, eta arratsaldea umore onean eta kontu-kontari pasatu zuten. "Datorren urtean ere bertan izan gaitezen guztiok eskatu dut" bota zuen. Herritar asko hurreratu ziren atzo Gurea tabernara Joxepa zoriontzera eta guztiak esker onez agurtu zituen.


Helduen antzerki eskola kalera irtengo da

Aurtengo kurtsoan martxan jarri den helduen antzerki eskola kalera irtengo da. Ostegun honetan, ekainak 29, pintxopote orduan kalean zehar ibiliko dira ikasturte honetan ikasitakoa erakusteko.

Ez galdu aukera eta gerturatu zer prestatu duten ikustera!


"Un film dramatique" eta "Apiyemiyeki? ", Punto de Vistako irabazleak

Nafarroako Zinema Dokumentalaren Nazioarteko Jaialdiaren hamalaugarren edizioa asteburuan bukatu da.

Punto de Vista zinema dokumentalaren jaialdiko nazioarteko epaimahaiak "Un film dramatique" (Éric Baudelaire) eta "Apiyemiyekî?" (Ana Vaz) filmei eman die, ex aequo, film onenaren sari nagusia, horren hamalaugarren edizioan.

Zuzendari onenaren Jean Vigo saria Lawrence Abu Hamdanentzat izan da ("Once Removed"); “Now, at Last!” Ben Riversen lana izan da Film Labur Onenaren sariaren irabazlea; Publikoaren Film Gogokoenaren Sari Berezia “Overseas” filmak (Sung-a Yoon) eraman du; eta epaimahai gazteak “Queen” (Kathryn Elkin) filmari iritzi dio film onena.

Bestalde, X Films Proiektuaren epaimahaikideek, Dario Oliveirak, Nathalie Traffordek eta Cristina Camara Bellok, “Tengan cuidado ahí fuera” Alberto Graciaren filmari eman diote saria, “garai asaldatuotan politikaren alde egitegatik” eta punkaren azpikultura eta 80ko hamarkadako Iruñeko gazteria erakusteagatik, “gaur egunera ekarri eta erreferenteen galerari buruz hausnarketa egiteko”.


Zaintzaileei buruzko hitzaldia izango da asteazkenean

Hirugarren Adinekoen Mahaiak antolatutako bosgarren saioa izango da, Modelon, 19:00etan.

Amaia Leunda gizarte langileak, Erlantz Allur Matia institutuko ordezkariak, Gloria Martin psikoterapeutak zein Irune Negueruela, Inmaculada Eizagirre eta Belen Rodriguez zaintzaileek gidatuko dute Hirugarren Adinekoen Mahaiak antolatutako bosgarren saio hori. Zaintzailea zara? Hurbildu zaitez! hitzaldiaren helburua da laguntza zerbitzuen inguruko inormazioa eman eta mendekotasunen bat duten pertsonak zaintzen dituztenen bizipenak ezagutzea.

Jakinarazi dutenez, Sendian programari buruz jardungo dute gonbidatuek. Gipuzkoako Foru Aldundiak bultzatu eta Matia institutuak kudeatutako programa horrekin zaintzaileen ongizateari eta eskaerei arreta berezia eskaini zein zaintzen banaketa ekitatiboa bultzatzen da. Miren Letamendia Osasuneko zinegotziaren esanetan, pertsona bakar batek hartzen du bere gain zaintzen ardura nagusia, eta gehienetan emakumezkoak izan ohi dira. "Senidea zaintzen duten 10 pertsonetatik 8 emazteak, alabak edota errainak izaten dira".

Gogoratu du zaintzailea ez dela beti eginkizun horretarako prestatuta egoten, "ez zaintza horretarako, ezta zaintzak dakartzan ondorioetarako ere". Horregatik guztiagatik, "funtsezkoa" da horiei "berariazko arreta" eskaintzea. "Matia institutuak esperientzia zabala du proiektu horren kudeaketan eta, zehazki, prestakuntzan, laguntza taldeetan eta banakako laguntza psikologikoko programetan. Gipuzkoan mendekotasun egoeran dauden pertsonak zaintzen dituzten familiei laguntzeko programak dira, betiere emakumeen ahalduntzea eta gizon-emakumeen erantzukidetasuna bultzatzen duen ereduan oinarrituta", nabarmendu du Osasuneko zinegotziak.

19:00etan izango da, Modelo aretoan. Bukaeran mahai ingurua egiteko aukera izango dira bertaratzen direnekin. Ordubete iraungo du saioak.


Nafarroako Incita enpresak jarduna eten eta 108 langile kaleratuko ditu

Softwarea garatzeko enpresa hori 2009an sortu zen, eta Caixabankek Banca Civica bereganatu zuenetik zailtasun ekonomikoak zituen.

Diario de Navarra kazetak eman du gaur albistearen berri. Ekainaz geroztik hartzekodunen konkurtso aurreko egoeran zen Incita. Nafarroako Kutxak aurrena eta Banca Civicak ondoren, enpresaren akzioen %21 kontrolatzen zuten, baina Caixabankek Banca Civica bereganatzean, bankuak enpresako akziodun izateari utzi zion. Hor hasi ziren zailtasun ekonomikoak Incitarentzat.

2011n, 360 langile izatera iritsi zen enpresa. 112 beharginentzat lan erregulazio txosten bat aurkeztu zuen iazko abenduan.

129 langile kaleratuko ditu guztira enpresak; horietatik 108, Iruñean. Gainontzeko 21ak Madrilen diharduten beharginak dira. Lan egindako urte bakoitzeko hogei lan egunen kalte-ordaina pagatuko diete.


Marie Brizard-ek itxi egingo du eta langileek greba mugagabea hasi dute

Zizurkilgo Marie Brizard enpresako langileak greba mugagabean daude atzotik zuzendaritzak itxiera espediente bat aurkeztu ondoren. Erabakiak aurrera egingo balu, 48 langile langabezian geratuko lirateke.

Mikel Martinez, Maria Brizardeko langileak hitz egin du Tolosaldeko Atariarentzat:

Edariak ekoiztu, botilaratu, prezintatu eta banatzen dituen enpresa da Marie Brizard. Bordelen eratu zuten 1755. urtean, eta sei produkzio lantegi ditu: bi Bordelen bertan, Aigren, Beaucairen, Fuernmayorren (Errioxa) eta Zizurkilen. Azken honek 45 urte daramatza martxan, 1968. urteaz geroztik, hain zuzen, eta bereziki anisaren eta Olatz patxaranaren ekoizpenean zentratzen da.

2006. urtetik aurrera, Marie Brizard Belvédère talde frantsesaren eskumendeko enpresa da. Angostura Holdings Limited da taldeko akziodunik garrantzitsuena. Enpresa honek, besteak beste, CL Financial taldean ere akzioak ditu.

Langileek Belvédère-ren jarrera salatu dute: «Zizurkilen berriz ere epe motzera apustu egiten duen multinazional baten aurrean gaude, epe luzera, lantegiaren bideragarritasunaren eta enpleguaren alde apustu egin beharrean».

Atzo hasi zuten greba mugagabea enpresako langileek eta goizean zehar zuzendaritzarekin bilduta izan ziren. Borroka «luze eta gogorra» izango dela aitortu du ELA sindikatuak, eta gizartearen eta administrazio publikoen babesa eskatu du, «bakoitza bere neurrian eta bere ahalmenen arabera». Mobilizazio gehiago egingo dituztela iragarri du ELAk

Protesta hauen bitartez multinazionaleko zuzendaritzari «itxiera espedientea bertan behera uztea eta langileekin beste irtenbide bat bilatzen saiatzea» eskatzen diote, «lantegiaren bideragarritasunaren eta enpleguaren alde apustu eginez».

Bigarren itxiera Zizurkilen

Zizurkilen azken hilabeteotan itxiko duten bigarren enpresa handia da Marie Brizard. Aurretik Huyck Wangner itxi zuten. Urte hasieran hasi zuten borroka mobilizazio ugarirekin. Maiatzean, 74 langile geratu ziren kalean eta enpresaren itxiera auzitegietara eraman zuten langileek.


Bazkari ederra egin zuten Don Carmelo eskolako 62ko kintoek

Hirugarren urtez segidan, Don Carmelo ikastetxean ikasitako 62ko kintoek bazkari ederra egin zuten, martxoko azken larunbatean. Aurtengoan, bi ikasle ohi gehiago animatu dira. Giroa ezinhobea izan zen, eta bazkaltzera agertutakoek, gainontzeko ikasle ohiak animatu nahi dituzte hurrengo bazkarira etorri, eta oroitzapen eta pasadizoak gogoratzera.


Paradoreak 50 urte bete dituelako, egun berezia biharkoa

Paradoreak bihar 50 urte beteko ditu.

1968ko irailaren 18an zabaldu zuten Hondarribiko Paradorea. 50 urte beteko ditu, beraz, bihar. Hori dela eta Paradoreak hainbat jarduera antolatu ditu biharko, haren berri zehatzago izan dezaten herritarrek nahiz bisitariek. Berezia izango da jardunaldia.

17:00etan hasita, bi bisita gidatu egingo dituzte Paradorera, Arma Plaza Fundazioaren ekimenez. Horietan parte hartzeko aurrez izena eman behar da 943 64 55 00 telefono zenbakira deituz.

Horien ondoren, 18:00etan, Koldo Ortega historialariak hitzaldia emango du Paradorean, horren gaineko azalpen zehatzak emateko. Gaztelu izatetik Paradorea izatera nola iritsi zen, eta handik aurrerakoak azalduko ditu, argazkiek lagunduta.

Eguna bukatzeko, ate irekien jardunaldia ospatuko dute.


Forcadell: «Zuen elkartasunak askeago, duinago, egiten gaitu»

Pablo Llarena Auzitegi Goreneko epaileak erabaki zuen, herenegun gauean, Carme Forcadell espetxeratzea, 150.000 euroko bermea ordaintzeko baldintzarekin. Baina defentsak atzo goizean ordaindu zuen diru kopuru hori, eta Kataluniako Parlamentuko Mahaiko presidentea Alcala Mecoko kartzelatik atera zen, 14:00 pasatxo zirela.

ANC Biltzar Nazional Katalanaren erresistentzia kutxako dirua erabiliz ordaindu zuen defentsak bermea, eta Forcadellek esker ona adierazi zien Twitter bidez: «Zuen estimuak eta elkartasunak indartsuago, askeago eta duinago egiten gaitu. Nire erabateko esker ona. Hitzik gabe».

Ordaindu du 150.000 euroko bermea, baina epaileak neurri batzuk jarri dizkio: Kataluniako Auzitegi Nagusira joan beharko du astero; pasaportea kendu diote, eta ezingo da Espainiako Estatutik atera; eta deitzen duten bakoitzean agertu beharko du Gorenera.

Matxinada, sedizioa eta diru publikoaren erabilera desegokia egotzita deklaratu zuen mahaiko beste bost kideekin batera —Nuet aske utzi zuen epaileak, bermerik gabe, eta Gino, Corominas, Simo eta Barrufet ere kalean daude, baina 25.000 euroko bermea ordaindu beharko dute osteguna baino lehen—, eta, iturri judizialen arabera, adierazi zuten alde bakarreko independentzia deklarazioa «sinbolikoa» izan zela. Hori dela eta, Iñigo Mendez de Vigo Espainiako Gobernuko bozeramaileak esan zuen, atzo, «ordena konstituzionalaren berrezarpena» bide onetik doala. Bestalde, Forcadellen defentsak eskatu dio Gorenari asumitu dezala gobernuaren kontrako kausa ere.


«Haurren aurpegietan irriak ikustean poza sentitzen dut»

Joanes Echeveste, Sarako gaztea

Aurkeztu zure burua.

Ameslaria naiz eta pailazo izan nahi nuke. Ikusgarriak antolatzen ditut nire pailazoarekin; Pontx pailazoa da nire pertsonaia.

Zer zaletasun duzu?

Nire zaletasuna antzerkia da eta egunerokoan ikusgarriak antolatzen ditut, nire kabuz prestatzen ditut.

Non jantzi zenuen sudur gorria lehendabizikoz?

Nire logelan jantzi nuen lehendabizikoz, familiakoen edo telebistaren aitzinean euskal pailazoak –Pirritx, Porrotx eta Marimotots– imitatzeko. Hasieran pailazo ezagunen antzerkiak egiten nituen, nire hitzekin edo aldaketa ttipiekin. Jolas moduan hartzen nuen.

Zer ezkutatzen da sudur gorriaren gibelean?

Hamahiru urteko mutila, pailazo izatea amets duena. Niretzat plazerra da egiten dudana.

Jendeari pailazoa zarela erraten diezunean... zer erraten dizute?

Aunitzek ez dakite, sekretu bat bezala da, trufen beldur naizelako. Dakitenek ongi hartzen dute eta galdera ainitz egiten dizkidate. Animatu ere egiten naute.

Zein da lanbide horri ikusten diozun alde onena?

Sormenerako bide emateaz gain, askatasuna eskaintzen dit. Bakarrik ibiltzen naiz, baina taldean ibiltzen direnek sortzeko muga zabalagoak dituzte. Gaur egun nahiko baloratua den lanbidea dela iruditzen zait baina gehiago baloratzeak ez lioke kalterik eginen.

Non eskainiko zenukeen emanaldiren bat gustura?

Leku guztietara joaten naiz gustura. Momentuz ez dut bertze emanaldirik baina laister aterako da.

Haurrak irriz ikustean zer sentitzen duzu?

Poza sentitzen dut, haiek alaitzea lortu dudalako.

Zerk egiten zaitu zoriontsu?

Aitzinera noala ikusteak eta zaletasun hori jendearekin partekatzeak.

Inguruko txokorik politena?

Sarako plaza, herriko bihotza; eta mendiak, horiek dira herriko bi politenak.

Zer du Sarak bertze herriek ez dutena?

Urte osoan alaitasuna eta besta giroa du. Niretzat herri bikaina da eta ez du deus ere falta.


Ezkerreko hiru zerrenden aliantza posibleak eztabaida sortu du Baionan

Baiona Berdea eta Elkarkidea zerrendak larunbatean erabakiko du bigarren itzulian zer egin. EH Baik Etxetorekin batzea baztertu du

Eztabaida bizia sortu du Baionako herriko bozen bigarren itzuliak. Ezkerreko hiru zerrendek elkarrizketak abiatu dituzte balizko elkartze bati begira, baina Henri Etxetori babesa erakustea pentsaezina da, abertzale askoren iritziz. Batzuek «Baionako [Manuel] Valls» izendatzen dutena frantziar nazionalismo jakobinoaren figura da, anitzen ustez, eta, diotenez, hura Baionako auzapez izendatzeak Lapurdiko hiriburuan ez ezik Ipar Euskal Herri osoan eragina izanen luke; halaber, Jean Rene Etxegaraik azken urteetan hainbat aldarrikapen abertzaleri eman dien babesa ere aipatzen dute batzuek. Alderantziz, urteetan eskuin kontserbadorearen esku izan den herriko etxean ezkerreko alternatiba eraikitzea lehenesten dute beste batzuek. BBE Baiona Berdea eta Elkarkidea zerrendak bihar eginen du biltzar nagusia, eta larunbatean bozkatuko dute erabakia hartzeko. EH Baik abisua eman du: BBEk Etxetorekin aliantza egitea erabakiko balu, ez luke babestuko.

Bost zerrenda aurkeztu ziren bozen lehen itzulian Baionan: eskuineko alderdien babesarekin, Jean Rene Etxegarai orain arteko auzapezak bozen %40,3 eskuratu zituen; PS, PCF eta Frantzia Intsumisoaren baitako Ezkerreko Alderdiaren babesarekin, Henri Etxetok %29,8 eskuratu zituen; EH Bai, EELV, eta Frantzia Intsumisoaren baitako Elkarrekin alderdiaren babesarekin, Jean Claude Iriart buru duen BBE zerrenda herritarrak, %13,1; Mathieu Berge sozialista ohiaren zerrenda herritarrak, %11,2. Azkenik, Pascal Lesselieren eskuin muturreko zerrendak, %5,57. Baina parte hartzearena izan zen emaitzarik azpimarragarriena: COVID-19 birusaren hedapenari buru egiteko hartutako lehen segurtasun neurrien biharamunean, hautesleen %61ek ez bozkatzea erabaki zuten.

Funtsean, elementuak desberdinak badira ere, 2014ko eskema errepikatu da: orduan, abertzale eta ezkertiarrek osatutako Baiona 2014 zerrenda zabalak, ez Etxetorekin, ez Etxegarairekin ez batzea erabaki zuen, eta Ezkerreko Frontearekin aliantza eginda aurkeztu zen bigarren itzulira. Etxegaraik irabazi zuen, 24 bozen aldearekin; bozen %9,4 lortuta, bi hautetsi eskuratu zituzten ezkertiar eta abertzaleek. Etxetoren taldeak ezkerrari traizio egin izana leporatu zien abertzaleei, eta tentsio handia egon zen: Baiona 2014ren egoitzan, pintaketak agertu ziren kanpainako azken egunetan; bozen emaitzak jakin ondoren, txistuka eta «traidoreak» oihuka egin zieten harrera Etxetoren jarraitzaileek.

Oraingoz, elkarrizketa

Martxoaren 15eko gauean, lehen itzuliko emaitzak jakin bezain laster, biltzar nagusia egin zuen BBE zerrendak, eta ezkerreko gainerako indarrekin elkarrizketak abiatzea onartu zuen gehiengo batek. Mandatu horretan, balizko akordio bat lortzeko baldintzak zehazten dira, izan programari lotuak, izan gobernantzari lotuak. Azken asteetan bilkura bat baino gehiago egin dituzte hiruren artean, baina baita Bergeren Bihar Baiona eta BBE taldeen artean ere.

Bihar eginen du biltzar nagusia BBEk. Koordinazioak orain arteko elkarrizketen bilana aurkeztuko du, eta norbanakoen ekarpenak ere emanen dituzte. Larunbatean eginen dute bozka, aukera ezberdinen artean erabakitzeko. Mathieu Bergek argi du: «oraingoz, hiruko aliantza baten logikan gaude». Posible izanen ez balitz, «ikusiko dugu nola posizionatzen garen». Asteartean aurkeztu behar dira bigarren itzuliko zerrendak; ordura arte hirukoa lortzen saiatuko direla dio.

EH Baik, ezezkoa

Baionan gertatzen denak Ipar Euskal Herrian izan lezakeen eraginaz jakitun, EH Baik ere posizioa hartzea erabaki du. Baionako kideekin elkartu da zuzendaritza, eta Ipar Euskal Herriko hainbat militanteren iritzia ere jaso dute. «Etxegarairekin ez dugu zereginik elektoralki. Hainbat arlotan bidelagun badugu ere, ez diogu eskuindar bati babesa emanen hauteskundeetan. Ez da bozkarik edo aliantzarik planteatzen», esplikatu du Nikolas Blainek. Baina Etxetoren «postura politikoak» kontuan hartuta, erabat baztertzen dute harekin batzea. «Jakobinoen kontrako borroka ez da bukatua», azaldu du. «Uste dugu ezkerreko polo zabal bat egituratzen segitu behar dugula. Pentsatzen dugu estrategia ona dela: ezkerreko alternatiba bat behar da Baionan, lurraldearen berezitasunei erantzuten diena».


"Abokatuen elkargoa baztertua sentitzen ari da berehalako itzulketen kasuarekin"

Elena Egiguren abokatuak azaldu digunez, areagotzen ari da berehalako itzulketen kasua; "egunero gertatzen dira, eta baita Gipuzkoan ere, gainera, abokatuekin harremanetan jarri gabe kanporatzen dituzte", esan du.

Abokatu tolosarrarekin kanporatze agindua duten pertsonekin gaur egun Espainiako Gobernuak duen jokamoldea aztertu dugu. Berak azaldu duenez, asko areagotu dira berehalako itzulketak deiturikoak, "egunero gertatzen dira, baita Gipuzkoan ere, eta abokatuarekin harremanetan jarri gabe kanporatu egiten dituzte lurraldetik". Horregatik, abokatuen elkargoa "baztertua" sentitzen dela esan digu. Bestalde, errefuxiatuen krisiaz eta Hassana Aaliaren egoeraz ere hitz egin dugu Egigurenekin.


Sakandarrak Baionako Emono Dan Tai Sen Topaketetan

Igandean Amets taldeak antolatutako topaketan 20 borrokalari sakandar inguruk hartu zuten parte

Amets Euskal Herriko yoseikan budo taldeak topaketa berezia antolatu zuen Baionan, Euskal Herriko II. Emono Dan Tai Sen Topaketak hain zuzen ere. Txiki eta helduendako taldekako armen edo makilen borrokak izan ziren Baionakoak. Zehazki, 3 borrokalariz osatutako bi talde 3 minutuz lehiatu behar zuten, eta helburua makilekin 15 ukitze egitea zen.

Txapelketan Euskal Herriko Amets yoseikan budo taldeko kide diren EHko klubek hartu zuten parte, tartean Etxarri Aranazko eta Altsasuko Txuixoo taldeek. Guztira Sakanatik 20 borrokalari gerturatu ziren eta guztiek, ongi pasatzeaz gain, topaketako oroigarria jaso zuten.


Beira batzeko kanpaina berezia jarriko dute martxan asteburuan Bermeon

Bermeoko Udalak, Ecovidrio enpresarekin batera, tabernetako beirazko botilak batzeko kanpaina berezi bat martxan jarriko du asteburuan, Arrain Azoka dela eta. Aparteko zerbitzu hori 41 tabernari eta Arrain Azoka guneko txosnei emango zaiela adierazi dute.

Kanpaina horren bitartez, udalak Arrain Azoka egunetan botilen birziklatzea “gehitu” gura du. Horretarako, azoka inguruko ostalariei “laguntza bat” emango diote. Irune Ormaetxea zinegotziaren

Beira batzeko edukiontzi berriek izango duten irudia

esanetan, “egun horietan tabernariak gainezka ibiltzen dira beirazko botilak kaleko edukiontzi berdera eramateko”. Hala, Lamerako Portuzarreko eta Askatasun Bidea kaleko taberna guztietan gurpildun kubo bat utziko dute, botilak bertan sartzeko. Horiek batzeaz lau pertsonaz osatutako talde bat arduratuko da, “aldizka pasatzen ibiliko dira taberna guztietatik”. Bariku eguerdian hasi eta domeka eguerdira arte izango da martxan zerbitzua eta 15.000 kilo beira hondakin biltzea aurreikusten da.

Ostalariak “ados” agertu dira ekimenarekin eta parte hartzeko “prestutasuna” agertu dutela jakinarazi du Ormaetxeak.

Era berean, orokorrean beiraren birziklatzea indartzeko eta kaleko edukiontziak estetikoki herrian hobeto integratzeko, Lamerako, Portuzarreko eta Alde Zaharreko 10 edukiontzi ordezkatuko dituzte. Mahoiz jantzitako arrantzale baten irudia izango dute edukiontzi berri horiek, esku batean hegaluzea izango du eta bestean arraun-pala bat. Barikutik aurrera ikusi ahalko dira edukiontzi horiek herrko gune desberdinetan.


Elektriziatatearen prezioak % 6 egin dezake gora urrian

Igoera honi beste batzuk gehitu behaz zaizkio. Izan ere, doikuntza teknikoak direla eta eragindako beste hainbat kontusail gehitu behar zaizkio eta, hori dela eta, argiak % 5,9 inguru egingo du gora.

Urritik aurrera, eta aurreko hiruhilabeteko datuekin alderatuz, hornitzen den elektrizitateak % 9 egin du gora oinarrizko basean eta % 11 puntakoan, Cesur enkantean lortu diren ondorioen arabera, adierazi dute sektorearen iturriak.

Sektoaren informazio iturrien arabera, igoera honi beste batzuk gehitu behar zaizkio. Izan ere, doikuntza teknikoak direla eta eragindako beste hainbat kontusail gehitu behar zaizkio eta, hori dela eta, argiak % 5,9 inguru egingo du gora. Gobernuak du azken hitza argiaren prezioaren inguruan, eta ostegunean egingo den Gai Ekonomikoentzako Batzordeak ezagutuko da Gobernuaren azken erabakia.

Kontsumitzaile eta Erabiltzaileen Erakundea

Argiaren prezioaren igoera blokeatzea eskatu du Kontsumitzaile eta Erabiltzaileen Erakundeak (OCU) eta erabiltzaileei igoeren kontrako konpainia batean parte hartzeko luzapena egin die.

Erakundearen arabera, argiaren prezioa % 6 igo daiteke urriaren 1ean, urtean 41 euro inguru gehiago hain zuzen ere.


Erakutsi, ez esan

Irakurle-taldeak gidatzeak badu, hainbaten artean, gauza bat bereziki ona: berrirakurketa bultzatzen du. Norberak aukeratzen ditu-eta taldean zer liburu irakurriko diren, aurrez gustukoak izandakoak aukeratu ohi ditu norberak sarri, noizbait irakurritakoak eta gutxi-asko gogoratuak; saioa baino lehen, ordea, berriro astindu beharrekoak.

Gauza ona da berrirakurketa, badakigu. Bigarren eta are hirugarren bueltan lehenengoan oharkabean joandako xehetasunak harrapatzen dira, ondorio berriak ateratzen, galdera sotilagoak pizten. Zenbat bider ez ote nuen esango, batez ere amaieran baizik guztiz ulertzen ez den testu bat irakurrita: ai, hasieratik hartuko nuke orain berriro! Gero ez dut egiten hala ere. Nolatan egingo dut bada, hainbeste egonda? Jakinda berebiziko bizialdia eginik ere ezin izango ditudala irakurri nahi nituzkeen denak, besteak beste ni hil ostean idatziko direlako irakurri nahi nituzkeen zenbait, edo nik ezagutzen ez ditudan hizkuntzatan idatzita daudelako eta inork ez dituelako inoiz itzuliko nik ezagutzen dudan mintzoren batera?

Baina hori, jada, iragana da. Orain, irakurle-taldeetan programatzen ditut nolabait ere markatu nindutela oroitzen dudan liburuak eta berrirakurri egiten ditut, eta errekonozitu, eta, sarri, zergatik markatu ninduten gogoratu.

Azkena, Eider Rodriguezen Katu jendea (Elkar, 2010) ipuin-bildumarekin gertatu zait. Martxoan irakurri dugu bi taldetan, Durangon eta Zarautzen. Gogoan nuen gustatua zitzaidala eta gogoan nuen gainera, nire euskal filologiako pisukideari ez bezala, Haragia (Susa, 2007) baino are gehiago gustatua zitzaidala.

Berrirakurri baino lehen, norbaitek erreferentziak eskatuko balizkit, norbaitek galdetuko balit, adibidez, zeri buruzkoak diren liburu horretako ipuinak, halako ideia gutxi gorabeherako batzuk baino ezingo nituzke bota: bi bizilagun hendaiar aspertu eta asegabe, berriki ama izandako emakume oso frustratu bat, Saharako haur baten eta hemengo baten maite-kontuak, kotxe bat txiribueltaka espetxera bidean eta interesantearena egiteko Milan Kundera irakurtzen duen halako adiskide/arerio bat. Orain, ordea, berrirakurri ostean, ezinago fresko daukat zergatik geratzen den ase gabe bi bizilagun hendaiarren artekoa eta noiz eta nolatan eta noren aurrean irakurtzen duen Kundera beste hark. Eta ez hori bakarrik: orain, berrirakurri ostean, are nabarmenagoa egin zait zer ondo dauden eraikita ipuin horiek.

Izan ere, erakutsi egiten dute ipuin horiek, ez dute esaten. Horra hor hamaika bider aditu diedana idazle, kritikari eta literaturari buruzko iritzi sendoak dauzkatenei, horixe dela erronka handiena, erakutsi egin behar duzula demagun pertsonaia bat halakoa eta holakoa dela, eta ez hitzez hitz adierazi halakoa eta holakoa denik. Egia esango dizuet: hasieran, hori esaten zidaten, eta ez nuen guztiz ulertzen. Alegia, ez nuen inondik ere ulertzen. Halakoetan, baina, oso dira lagungarri adibide praktikoak, eta, hara non, Rodriguezena letuta egin zitzaidan argia.

Ipuin asko ale nitzake nire argudio bidea frogatzeko baina bati bakarrari helduko diot. Ez dizuet lehenagoko zerrenda makal horretan aipatu. Hagina. (Ez baduzue irakurri, erne: hobe hura irakurtzea hau baino, beraz utzi hau eta segi haren bila, berehala).

Hagin batek islatzen du izan ere Ane Basabe gaztearen (29) gainbehera: edertzat izana du bere burua beti, edertasun horren bitartez eraiki du bere identitatea are, eta oraindik zeharo zimeltzen hasteko urte batzuk falta zaizkion arren, zimeldu ere zimelduko delako (eta beraz bere identitatea galduko duelako) estreinako seinalea kolpe latz zaio.

Pertsonaia gogoangarriak sortu zituen Rodriguezek. Modu gogoangarrian sortu zituen pertsonaiak Rodriguezek. Tartean, Ane Basaberen gainbeheraren konfirmazioa: Jon Somoza. Txikitan ikaskide izandakoa, Anerekin betidanik maitemindua. Hitz gupidagabe ugari erabil genitzake Jon Somoza deskribatzeko, eta, hala ere, ipuineko ekintzak eta elkarrizketak puskaz eraginkorragoak dira zeregin horretan. Jon Somoza da pertsona bat zintzilik daramana oraindik jaunartzean oparitu zioten urrezko katetxoa (Jon Somozak diametro txikiagoko lepoa zeukan garairako egina); Jon Somozak gordea dauka oraindik haurrak zirenean Ane Basabek estutxean edukitzen zuen eta Jon Somozak lapurtu zion esne-hortza; Jon Somozak bi ideograma ditu bularrean tatuatuta: Jon eta June seme-alaben izenak, japonieraz; Jon Somozak herri-kirolari hatzak ditu.

Jon Somozak eta Ane Basabek, ipuinaren amaieran, topeka egin dute apur batean (amabirjinak, berriz, diapasoiaren lanak beti ditu Ane Basaberen lepauztaiaren aurka). Eta ez al da literaturaren funtzioetako bat gure errealitatea zehatzago islatzeko tresnak ematea? Zenbatek ez ote dugu orain pentsatuko, txortaldi miserable baten ostean, topeka arituak garela?


"Ez dugu kerik saltzen, benetako proiektu bat baizik"

Aro berri bat hastear da Euskadi Basque Country-Murias taldea, Kontinental Profesional mailan ariko baita datorren urtean. Jon Odriozolak azaldu duenez, hogei bat ziklista izango ditu taldeak, eta bi eta hiru milioi euro arteko aurrekontua.


‘Claudia’ antzezlana Amaia Antzokian

Azaroaren 10ean, 19:30ean, izango da antzerkia. Bertarako joateko sarrerak dauzkagu zuen artean banatzeko, Arrasateko Udalari esker.

Zozketan parte hartzeko (azaroaren 7ra arte): Posta elektronikoz: kluba@goiena.eus Whatsapp/Telegram: KLUBA Claudia [bazkidearen zenbakia] 688 69 00 07 zenbakira. Parte-hartzaileen artean egingo da zozketa.


Katalunian 155. artikulua berriro ezar dezan eskatu dio Casadok Sanchezi

Artikulu hori aplikatu ezean, Sanchezen aurkako neurriak hartuko dituela esan du, Torrak ez duela Hauteskunde Batzorde Zentralaren erabakia onartzeko asmorik gogora ekarriz.

Quim Torra Generalitateko presidenteak kargua uzten ez badu, Katalunian 155. artikulua berriro ezar dezan eskatu dio larunbat honetan Pablo Casado PPko buruak Pedro Sanchez Espainiako Gobernuko jarduneko presidenteari. Bestela, hautagai sozialistaren aurkako neurriak hartuko dituela ziurtatu du, prebarikazioagatik.

Sanchezen inbestidura eztabaidaren lehen egunean hautagai sozialistari emandako erantzunean, Casadok gogora ekarri du Torrak Hauteskunde Batzorde Zentralaren erabakia onartzeko asmorik ez izatea aurreratu duela eta, Estatuari men egin nahi ez dion jarrera horren aurrean, zer egingo duen galdetu dio Espainiako Gobernuko jarduneko presidenteari.

Hala, datozen orduetan Torrak ez badu presidente kargua uzten, ebazpen hori bete dadin Sanchezek errekerimendua egin beharko lukeela uste du Casadok, eta, hala egin ezean, Konstituzioaren 155. artikulua ezarri beharko luke berehala.

Bestela, prebarikazioa egin lezakeela ohartarazi dio Sanchezi, etekin elektorala lortzeko asmoz epai horren irakurketa bidegabea egiteagatik. Testuinguru horretan, PPk hautagai sozialistaren aurkako neurriak hartuko lituzkeela ohartarazi du Casadok, Torraren aurka erakutsi duten “irmotasun bera” baliatuz.

Sanchezek pentsiodunak engainatzen dituela esan du Casadok

Bestalde, Gizarte Segurantzaren sistema hautsi nahi izatea eta "gastuaren desbideratze masiboa" egitea leporatu dio Casadok hautagai sozialistari. Horrez gain, pentsiodunak engainatzen dituela aurpegiratu dio.

Ildo horretan, Unidas Podemosen eta PSOEren arteko koalizio gobernuaren programa gogor kritikatu du Casadok, "zergen igoera basatia" dela iritzita. Hala, neurri horiek hartzeko lotsarik ez dutela leporatu die.

Halaber, PPk onartutako lan-erreforma bertan behera utzi nahi dutela deitoratu du Casadok, eta neurri horrek "bi milioi lanpostu baino gehiago" sortu zituela azpimarratu du. Gainera, defizit publikoan 7.000 milioi euroko murrizketa egiteko Bruselak egindako eskaera nola beteko duen galdetu dio Sanchezi.

Bestalde, pentsioen igoera ez gauzatzea leporatu dio hautagai sozialistari, PPk onartutako % 0,25eko errebalorizazioa bertan behera utzi duelako, eta "pentsiodunei iruzur masiboa" egin diela ziurtatu du.

Kataluniako prozesuko arduradunak "amnistiatu" izana leporatu dio Sanchezi

Bere hitzaldian, EAJren eta PSOEren arteko itunaren aurka egiteaz gain, sozialistek ERCrekin lortutako akordioa deitoratu du Casadok. Ildo horretatik, "Kataluniako prozesuaren auzia berpiztu" duela aurpegiratu dio hautagai sozialistari, eta horren arduradunak "berehala amnistiatu" dituela ziurtatu du.

Testuinguru horretan, bere alderdia Pedro Sanchezek aurrera eraman nahi duen "eraispen konstituzionalaren aurka" agertuko dela esan du Casadok, bai erakundeetan bai kalean ere. Dena dela, hautagai sozialistak ez duela bere helburua lortuko ohartarazi du.

Gainera, "Europako eta Espainiako garairik onena eraikitzeko erabilitako oinarrien" amaiera iragarri du Casadok, eta Espainiako Gobernuak "ondorengo belaunaldia etorkizunik gabe" utziko duela ziurtatu du.

Bere iritziz, inbestidura ahalbidetu duten akordio guztiek, PSOEk eta ERCk lortu dutena bereziki, "lau hamarkadako askatasuna" bermatzea oinarri izan duten "itun guztiak suntsituko ditu", eta, gainera, koalizio gobernu berriarekin, Espainiak ez duela nazioartean garrantzirik izango gaineratu du.

Casadoren ustez, "muturreko talde parlamentario txarrenen babesa" bilatu du Sanchezek Espainiako Gobernuko presidente izateko. Ildo horretan, hautagai sozialistari zuzendu zaio, ondorengoa ohartarazteko: "Ez izan zalantzarik, irabazi egingo dugu, eta zuek galdu egingo duzue".

PSOEren ustelkeria izan du hizpide Casadok

Bere alderdiari ustelkeria-leziorik ez emateko eskatu dio Casadok Sanchezi, izan ere, "PSOEren 100 urteko zintzotasunak 300 urteko kartzela-zigorra ekarri du Andaluziako sozialismoan". Hala, PPko presidenteak Andaluziako enplegu-erregulazioko espedienteen auziko epaia izan du hizpide bere hitzaldian.

Horren ostean, Sanchez Kongresuko tribunara igo da berriro, eta esaldi batekin erantzun dio Casadori: "Bat gatoz. Ustelkeriari buruzko lezioak PPri, bat ere ez".

Hitz horiek haserrea eragin dute alderdi horretako diputatuen artean, eta "Ere!, Ere!" oihukatu dute, PPko buruak "zero" keinua egin eta bere burua seinalatzen zuen bitartean.

Torra "matxino eta sediziogilea" atxilotzea eskatu du ultraeskuinak

Bestalde, Santiago Abascal Vox ultraeskuineko alderdiaren presidenteak Quim Torra Generalitateko presidentearen atxiloketa eskatu du hitzaldiaren hasieran. Torrari "matxino eta sediziogile" izatea leporatu dio.

"Bandera jaitsi, osoko bilkura legez kanpo deitu eta kargugabetu behar ez dutela esan du, matxinada adierazpen argi batean. Atxilotu behar dute, baina Espainian ez dago legerik, Sanchez jaunaren inbestiduraren beharrizanak direla eta", adierazi du Abascalek hitza hartu duenean.

Pedro Sanchez presidentegaiaren aurka egin du ultraeskuineko buruzagiak. Hautagaitza "Konstituzioari segada" bat dela ohartarazi du. Abascalen ahotan, agintari sozialista "iruzurgile, gezurti eta kezkarik gabeko pertsonaia da". "Erakunde demokratikoak menperatuz, edozer gauza egiteko kapaz da Moncloan mantentzeko", erantsi duenez.

"Hitzontzi bat entzun dugu; aktore profesional batenaren balio bera dute bere hitzek", esan du Abascalen inbestidura saioan. Sanchezen esaldi batzuk gogorarazi ditu Voxeko buruzagiak, ERCren menpeko gobernurik onartuko ez zuela zioenean.

Hautagai sozialistaren inbestidura ez babesteko erabakia berretsi du. Inbestidura "klandestinoa" eta "Gabonetako traizioa" bezalako hitzak erabili ditu ultraeskuineko buruzagiak.

"Batzuei ez gaitu harritzen dagoeneko. Sanchez jauna iruzur bat da bere osotasunean, haren tesiak zein hitzaldia, boto-emaileei iruzurra", azpimarratu du. Sanchez populisten eta separatisten "izen-mailegatzailea" dela gaineratu du.

Ines Arrimadas Ciudadanoseko bozeramailea Diputatuen Kongresuan. Argazkia: EFE

"Zitalkeriari" aurre egingo dion "ausartik" ez dagoen galdetu die Arrimadasek PSOEko diputatuei

Gabriel Rufian ERCko bozeramailearen "umiliazioaren" aurrean Pedro Sanchez presidentegai sozialistaren eta PSOEko diputatuen isiltasuna salatu du Ines Arrimadas Ciudadanoseko bozeramaileak. "Zitalkeria honetarako ez zioten espainiarrek botoa eman" azaroaren 10ean, erantsi duenez. Gainera, hautagai sozialistaren bide-orriari aurre egingo dion "kementsurik ez dagoen" galdetu die sozialistei.

"Gaur egun historikoa izango da Rufianen umiliazioagatik; bitartean, Sanchezek babesa eskertu dio Espainian zehar esandako ezer gezurtatu barik", adierazi du Arrimadasek bere hitzaldiaren hasieran.

Sanchez errefusatzeko eskatu die alderdi laranjako buruzagiak PSOEko diputatuei. "PSOE sinpleki esanda, PS geratu daiteke, alderdi sanchista. Boto bakarrera dago, ausart bakarra behar dugu ez gertatzeko", azpimarratu du. "Soldata eta kargu publiko batek ez du umiliazioa justifikatzen", gaineratu du.


Orioko eta Zumaiako Arraun Elkarteetako adierazpenak

Oriotarrak hirugarren postuan sailkatu ziren igandeko estropadan, Basque Country Bandera irabazi duen Urdaibaiko traineruarengandik 12 segundo eskasera. «Oso gustura gaude egindako lanarekin, lehen estropada honetan gainontzekoekin alderatuz zein mailatan gauden ikustea baitzen gure asmoa. Ohorezko txandan sailkatzea lortu dugu eta lehen postuetan lehian jarraitzea da gure helburua».

Zumaiarrak, bestalde, 11. postuan sailkatu ziren Bartzelonako norgehiagokan. Zumaiako Arraun Elkartetik azaldu dutenez, «gure lehen helburua bete dugu, talde bat atzean uztea, alegia». Hemendik aurrera, 10. postuan sailkatu den Pedreñari aurrea hartzea izango da zumaiarren asmoa.

Ligaren hasiera “ezustekorik gabe”

Orioko lehendakari Ibon Huegunen iritziz, TKE Ligako lehen estropadan ez da ezustekorik izan sailkapenari dagokionez; «iazko eskema antzekoa» mantendu dela nabarmentzekoa iruditzen zaio. «Urdaibai, Kaiku eta Hondarribia ibili ziren iaz punta-puntan eta San Pedrok ere gertutik jarraitu zien. Aurtengoan ere joera hori mantendu da lehen estropadan. Aldaketa bakarra Orioko trainerua hirugarren postuan sailkatu izana da. Ea aurrerantzean ere lehen postuetako norgehiagokan mantentzea lortzen dugun eta denboraldi polita egiten dugun».

Sailkapenaren erdialdean ere iazko joerak mantendu ziren joan den igandeko estropadan. Zumaiako Arraun Elkartetik adierazi dutenez, sei traineru 12 segundotan helmugaratu izanak, denboraldian zehar «lehia estua» egon daitekeela adierazten du. «Hirugarren postutik zortzigarren postura bitartean traineruen arteko aldeak oso txikiak izan dira, eta lehia estua izango dela adierazi nahi du horrek», esan dute.


Irregulartasunak salatu dituzte atez atekoaren aurkako sinadura batzean

Bergarako Udal Gobernu taldeak agerraldia egin du gaur eguerdian hondakinen bilketa sistema berriaren ezarpenaren eta gai honen inguruan azken hilabeteotan esan direnen inguruan azalpenak emateko. Salatu dute Bergara Garbiak eta EAJk herritar ugariren zilegizko desadostasuna manipulatu eta itsusitu egin dutela, eta sistema berriaren kontra egon diren sinadura bilketetan irregulartasunak egon direla.